sagorsarker/bangla-wikipedia huggingface dataset:
ওসাকা প্রশাসনিক অঞ্চল

ওসাকা প্রশাসনিক অঞ্চল (大阪府 "ওসাকা ফু") হল জাপানের মূল দ্বীপ হোনশুর কান্‌সাই অঞ্চলের অন্তর্গত একটি প্রশাসনিক অঞ্চল। এর রাজধানী ওসাকা নগর ওসাকা-কোবে-কিয়োতো মহানগর অঞ্চলের কেন্দ্র। ওসাকা জাপানের দুটি নগর প্রশাসনিক অঞ্চলের অন্যতর।
মেইজি পুনর্গঠনের আগে পর্যন্ত ওসাকা প্রশাসনিক অঞ্চলটি কাওয়াচি, ইযুমি ও সেৎৎসু প্রদেশে বিভক্ত ছিল।
মেইজি যুগের একেবারে আরম্ভে ১৮৬৮ খ্রিঃ ২১শে জুন ওসাকা প্রশাসনিক অঞ্চল গঠিত হয়। ফুহাংকেন সাঞ্চিসেই প্রশাসনে এর নামে নগরসূচক ফু অনুসর্গটি যুক্ত হয়।
১৯৫৬ খ্রিঃ ১লা সেপ্টেম্বর ওসাকা নগর সরকারী অধ্যাদেশের দ্বারা মনোনীত নগরের মর্যাদা পায় ও ২৪ টি ওয়ার্ডে বিভক্ত হয়।
২০০০ খ্রিঃ পূর্বতন গভর্নর নক য়োকোয়্যামা যৌন নিগ্রহ কেলেঙ্কারিতে অভিযুক্ত হয়ে পদত্যাগ করলে তার স্থানে আসেন ফুসায়ে ওতা, জাপানের প্রথম মহিলা গভর্নর।
২০০৬ এর ১লা এপ্রিল সাকাই নগর সরকারী অধ্যাদেশের দ্বারা মনোনীত নগরের মর্যাদা পায় ও ৭ টি ওয়ার্ডে বিভক্ত হয়।
২০০৮ এ টেলিভিশন উপদেষ্টা তোওরু হাশিমোতো ৩৮ বছর বয়সে জাপানের কনিষ্ঠতম গভর্নর হিসেবে স্থলাভিষিক্ত হন।
২০১০ এ গভর্নর তোওরু হাশিমোতো ওসাকা প্রশাসনিক অঞ্চলকে ওসাকা মহানগর অঞ্চলে উন্নীত করার জন্য ওসাকা পুনর্গঠন সমিতি নির্মাণ করেন। এর উদ্দেশ্য ছিল ওসাকা প্রশাসনিক অঞ্চল ও ওসাকা নগরের আলাদা আলাদা অধিগৃহীত প্রতিষ্ঠানের সংখ্যা কমানো। ২০১১ তে এই সমিতি স্থানীয় নির্বাচনে ওসাকার অধিকাংশ আসন জয় করে। কিন্তু ২০১৫ গণভোটে এদের প্রস্তাবটি সূক্ষ্ম ব্যবধানে পরাস্ত হয় (৪৯.৬২% হ্যাঁ, ৫০.৩৮% না)।
ওসাকা প্রশাসনিক অঞ্চলের উত্তরে রয়েছে হিয়োগো ও কিয়োতো প্রশাসনিক অঞ্চল, পূর্বে নারা ও দক্ষিণে ওয়াকায়ামা প্রশাসনিক অঞ্চল। পশ্চিম দিক ওসাকা উপসাগরের উপকূলবর্তী। য়োদো ও য়ামাতো নদী ওসাকার মধ্য দিয়ে প্রবাহিত হয়।
কান্‌সাই আন্তর্জাতিক বিমানবন্দর নির্মাণের আগে পর্যন্ত ওসাকা ছিল জাপানের ক্ষুদ্রতম প্রশাসনিক অঞ্চল। এই বিমানবন্দরটি যে কৃত্রিম দ্বীপের উপর নির্মিত তার সংযোজনে ওসাকা, কাগাওয়া প্রশাসনিক অঞ্চলের চেয়ে একটু বড় আয়তন লাভ করেছে।
২০১২ এর এপ্রিল মাসের হিসেব অনুযায়ী ওসাকা প্রশাসনিক অঞ্চলের ১১ শতাংশ এলাকা সংরক্ষিত বনাঞ্চল। এর মধ্যে আছে কোঙ্গোও-ইকোমা-কিসেন ও মেইজি নো মোরি মিনোও উপ-জাতীয় উদ্যান এবং হোকুসেৎসু ও হান্নান-মিসাকি প্রশাসনিক আঞ্চলিক উদ্যান।
২০০৪ অর্থবর্ষে ওসাকা প্রশাসনিক অঞ্চলের মোট উৎপাদনের পরিমাণ ছিল ৩৮.৭ ট্রিলিয়ন ইয়েন, কেবলমাত্র টোকিওর পরেই। এই পরিমাণ পূর্ববর্তী অর্থবর্ষের তুলনায় ০.৯% বৃদ্ধিসূচক এবং সমগ্র কান্‌সাই অঞ্চলের প্রায় ৪৮%। মাথাপিছু আয় ছিল ৩০ লক্ষ ইয়েন, যা দেশের মধ্যে সপ্তম।
প্যানাসোনিক, শার্প প্রভৃতি অতিবৃহৎ আন্তর্জাতিক বৈদ্যুতীন কোম্পানির পাশে ওসাকার অর্থনীতির অপর দিকটিকে চেনা যায় ক্ষুদ্র ও মাঝারি উদ্যোগ বা এসএমই-এর কার্যকলাপের মধ্যে। ২০০৬ তে ওসাকায় অধিষ্ঠিত এসএমই-র মোট সংখ্যা ছিল ৩,৩০,৭৩৭ টি, যা সমগ্র প্রশাসনিক অঞ্চলের ব্যবসায়িক প্রতিষ্ঠানের ৯৯.৬%।
কিয়োতো প্রশাসনিক অঞ্চল

কিয়োতো প্রশাসনিক অঞ্চল (京都府 "কিয়োতো ফু") হল জাপানের মূল দ্বীপ হোনশুর কান্‌সাই অঞ্চলের অন্তর্গত একটি প্রশাসনিক অঞ্চল। এর রাজধানী কিয়োতো নগর।
মেইজি পুনর্গঠনের আগে পর্যন্ত কিয়োতো প্রশাসনিক অঞ্চল য়ামাশিরো প্রদেশ নামে পরিচিত ছিল।
ইতিহাসের অধিকাংশ জুড়ে কিয়োতো নগর জাপান সাম্রাজ্যের রাজধানী ছিল। ষষ্ঠ শতাব্দী থেকে এই নগরের ইতিহাস নথিবদ্ধ আছে। ৫৪৪ খ্রিঃ ভাল ফলন ও সুন্দর আবহাওয়ার জন্য প্রার্থনা করতে কিয়োতোয় আওই মাৎসুরি বা নীল উৎসব পালিত হয়।
জাপানের প্রথম রাজধানী ছিল নারা। ৭৪১ খ্রিঃ সম্রাট শোওমু অল্প কিছুদিনের জন্য নারা ও কিয়োতোর মধ্যবর্তী কুনিকিয়ো স্থানে রাজধানী সরিয়ে নিয়ে যান। কুনিকিয়ো এখন কিয়োতো প্রশাসনিক অঞ্চলেরই অন্তর্গত। ৭৮৪ খ্রিঃ কিয়োতো প্রশাসনিক অঞ্চলের মধ্যে আরও একটি স্থান নাগাওকাকিয়ো-তে রাজধানী স্থাপন হয়। ৭৯৪ খ্রিঃ সম্রাট কাম্মু হেইয়ান-কিও নগরে রাজধানী পাকাপাকিভাবে সরিয়ে নিয়ে যান। এই নগরই বর্তমান কিয়োতো নগরের আদিরূপ। এমনকি এখনও পর্যন্ত কিয়োতোর প্রাচীন রাস্তা, দোকান, মন্দির ও তীর্থগুলি সম্রাট কাম্মুর সময় যেমন ছিল, তেমনই আছে।
১১৯২ খ্রিঃ কামাকুরা শোগুনতন্ত্রের প্রতিষ্ঠার ফলে প্রকৃত রাজনৈতিক ক্ষমতার কেন্দ্র কামাকুরা নগরে সরে যায়, কিন্তু কিয়োতো দেশের রাজধানীর মর্যাদা ধরে রাখে, কারণ ক্ষমতাহীন হলেও সম্রাট ও রাজসভা এই নগরেই অধিষ্ঠান করতে থাকেন। ১৩৩৩ খ্রিঃ কেন্‌মু পুনর্গঠনের মাধ্যমে সম্রাটের ক্ষমতার সাময়িক পুনরুদ্ধার হলেও মাত্র তিন বছর পরে আরেকটি সামুরাই পরিবার খোদ কিয়োতো নগরেই আরেকটি শোগুনতন্ত্র গঠন করে ফেলে।
১৪৬৭ খ্রিঃ ওনিনের গৃহযুদ্ধে কিয়োতো নগরের অধিকাংশ ভস্মীভূত হয়ে যায় এবং এই ঘটনা পরোক্ষে গৃহযুদ্ধময় সেন্‌গোকু যুগের অনুঘটক হয়ে ওঠে। ১৬০৩ খ্রিঃ তোকুগাওয়া ইয়েআসু এদো নগরে এক শক্তিশালী শোগুনতন্ত্র গঠন করেন।
পঞ্চদশ শতাব্দীতে শোগুনরা ফিলিপাইন দ্বীপপুঞ্জ থেকে কিয়োতোর উজি অঞ্চলে চায়ের জার নিয়ে আসেন। এই জারগুলি জাপানি চা অনুষ্ঠানের অঙ্গ হয়ে যায়।
১৮৬৮ খ্রিঃ মেইজি পুনর্গঠনের মাধ্যমে জাপানে সম্রাটের প্রকৃত ক্ষমতার পুনঃপ্রতিষ্ঠা হয়। পরের বছর সম্রাট মেইজি টোকিওতে স্থায়ী আবাসে চলে যান। তখন থেকে টোকিও নগরেই জাপানের রাজধানী স্থাপিত হয়েছে। ১৮৬৮ তে ফুহাংকেন সাঞ্চিসেইয়ের সময় কিয়োতো প্রশাসনিক অঞ্চলটি ‘ফু’ অনুসর্গ লাভ করে। এর পর পূর্বতন প্রদেশসমূহের পুনর্বিন্যাস প্রক্রিয়ার সময় তাংগো প্রদেশ, য়ামাশিরো প্রদেশ এবং তান্‌বা প্রদেশের পূর্বাংশের সংযুক্তির মাধ্যমে কিয়োতো প্রশাসনিক অঞ্চল তার বর্তমান আকৃতি লাভ করে।
দ্বিতীয় বিশ্বযুদ্ধের সময় মার্কিন বোমারু বিমান জাপানের অন্যান্য নগরে বোমাবর্ষণ করলেও প্রাচীন রাজধানী কিয়োতোয় হামলা করেনি। যুদ্ধ পরবর্তী জাপান অধিগ্রহণের সময় মার্কিন যুক্তরাষ্ট্রের সেনাবাহিনীর ষষ্ঠ বিভাগ এখানে ঘাঁটি গেড়েছিল।
কিয়োতো প্রশাসনিক অঞ্চলের আয়তন ৪৬১২.৭১ বর্গ কিমি। এর উত্তরে রয়েছে জাপান সাগর ও ফুকুই প্রশাসনিক অঞ্চল, দক্ষিণে ওসাকা ও নারা প্রশাসনিক অঞ্চল, পূর্বে মিয়ে ও শিগা এবং পশ্চিমে হিয়োগো প্রশাসনিক অঞ্চল। এর মাঝ বরাবর তান্‌বা পর্বতমালা পূর্ব-পশ্চিমে বিস্তৃত, ফলে উত্তর ও দক্ষিণে জলবায়ুর স্পষ্ট তারতম্য চোখে পড়ে।
২০১৬ এর ১৫ই এপ্রিলের হিসেব অনুযায়ী কিয়োতো প্রশাসনিক অঞ্চলের ২১ শতাংশ এলাকা সংরক্ষিত বনাঞ্চল। এর মধ্যে আছে সানিন কাইগান জাতীয় উদ্যান; বিওয়াতো, কিয়োতো তাম্বা কোগেন, তাংগো-আমানোহাশিদাতে-ওওয়েয়ামা ও ওয়াকাসা ওয়ান উপ-জাতীয় উদ্যান এবং রুরিকেই প্রশাসনিক আঞ্চলিক উদ্যান।
শিগা প্রশাসনিক অঞ্চল

শিগা প্রশাসনিক অঞ্চল (滋賀県 "শিগা কেন্‌") হল জাপানের মূল দ্বীপ হোনশুর কান্‌সাই অঞ্চলের অন্তর্গত একটি প্রশাসনিক অঞ্চল। এর রাজধানী ওওৎসু নগর। জাপানের বৃহত্তম মিষ্টি জলের হ্রদ বিওয়া এই প্রশাসনিক অঞ্চলের কেন্দ্রে অবস্থিত।
প্রশাসনিক অঞ্চল ব্যবস্থার প্রচলনের আগে শিগার নাম ছিল ওওমি অথবা গোওশুউ প্রদেশ। ওওমি প্রদেশ ছিল নারা ও কিয়োতোর পার্শ্ববর্তী, পূর্ব ও পশ্চিম জাপানের সংযোগস্থলে। ৬৬৭ থেকে ৬৭২ খ্রিষ্টাব্দের মধ্যে সম্রাট তেঞ্জি ওওৎসুতে একটি প্রাসাদ নির্মাণ করেন। ৭৪২ খ্রিঃ সম্রাট শোওমু শিগারাকিতে একটি প্রাসাদ নির্মাণ করেন। হেইয়ান যুগের প্রথম ভাগে ওওৎসু নগরের উত্তরে সাইচোও-র জন্ম হয়। তিনি এন্‌রিয়াকু-জি মন্দির নির্মাণ করে সেখানে নিজ আবিষ্কৃত তেন্দাই বৌদ্ধধর্মের মন্দির ও মুখ্য কার্যালয় স্থাপন করেন। এটি বর্তমানে একটি ইউনেস্কো বিশ্ব ঐতিহ্যবাহী স্থান এবং প্রাচীন কিয়োতোর অন্যতম সৌধ।
মধ্যযুগে ক্রমান্বয়ে সাসাকি পরিবার, রোক্কাকু পরিবার, কিয়োগোকু পরিবার ও আযাই পরিবার ওওমি প্রদেশ শাসন করত। ১৫৭০ এর দশকে ওদা নোবুনাগা ওওমি অধিকার করেন এবং ১৫৭৯ খ্রিঃ বিওয়া হ্রদের তীরে আযুচি দুর্গ নির্মাণ করেন। সেন্‌গোকু যুগে ওওমি প্রদেশের বিশিষ্ট ব্যক্তিবর্গের মধ্যে ছিলেন তোওদোও তাকাতোরা, গামোও উজিসাতো, ওইচি, য়োদো-দোনো, ওহাৎসু এবং ওয়েয়ো প্রমুখ।
মেইজি যুগের আরম্ভে প্রদেশ বিভাজনের হান্‌ ব্যবস্থার বিলোপের পর ওওমি অঞ্চলে আটটি প্রশাসনিক অঞ্চল গঠিত হয়। ১৮৭২ এর সেপ্টেম্বর মাসে এইগুলিকে শিগা প্রশাসনিক অঞ্চল নামে একত্র করা হয়। এই নতুন নামকরণের কারণ ছিল শিগা জেলা, যেহেতু ১৮৯৮ খ্রিঃ অবধি ঐ জেলাতেই ছিল প্রাচীন ওওৎসু নগরের অবস্থান। ১৮৭৬ এর আগস্ট থেকে ১৮৮১ এর ফেব্রুয়ারি অবধি দক্ষিণ ফুকুই প্রশাসনিক অঞ্চল শিগার অন্তর্ভুক্ত ছিল।
২০১৫ তে শিগার গভর্নর তাইযোও মিকাযুকি শিগা নামটি পরিবর্তনের জন্য অধিবাসীদের মধ্যে একটি সমীক্ষা চালান। নাম বদলের লক্ষ্য ছিল পর্যটকদের কাছে প্রশাসনিক অঞ্চলটিকে আরও আকর্ষণীয় করে তোলা।
স্থলবেষ্টিত শিগা প্রশাসনিক অঞ্চলের চারদিকে অবস্থিত অন্যান্য প্রশাসনিক অঞ্চলগুলি হল: উত্তরে ফুকুই, পূর্বে গিফু, দক্ষিণ-পূর্বে মিয়ে এবং পশ্চিমে কিয়োতো।
জাপানের বৃহত্তম মিষ্টি জলের হ্রদ বিওয়া এই প্রশাসনিক অঞ্চলের কেন্দ্রে অবস্থিত। এর আয়তন শিগার মোট আয়তনের ছয় ভাগের এক ভাগ। সেতা নদী বিওয়া হ্রদে উৎপন্ন হয়ে কিয়োতোর মধ্য দিয়ে প্রবাহিত হয়ে ওসাকা উপসাগরে মিশেছে। এটিই এই হ্রদ থেকে উৎপন্ন একমাত্র প্রাকৃতিক নদী। এর সাথে সংযুক্ত অন্যান্য নদীগুলির সব কয়টিই অন্যত্র উৎপন্ন হয়ে হ্রদটিতে এসে মিশেছে। বিওয়ার উপকূলে অনেকগুলি লেগুন বা উপহ্রদ ছিল ,কিন্তু ১৯৪০ এর দশকে সেগুলির অধিকাংশকেই বুজিয়ে ফেলা হয়েছে। একটি সংরক্ষিত উপহ্রদ হল ওমিহাচিমান জলাভূমি। এটিকে ২০০৬ খ্রিঃ অন্যতম গুরুত্বপূর্ণ সাংস্কৃতিক ভূদৃশ্য হিসেবে নির্ধারণ করা হয়। বিওয়া হ্রদের পূর্বে আছে সংকীর্ণ সমভূমি।
শিগা প্রশাসনিক অঞ্চলটি পর্বতবেষ্টিত। এর পশ্চিমে আছে হিরা পর্বতমালা ও হিয়েই পর্বত, উত্তর-পূর্বে ইবুকি পর্বতমালা এবং দক্ষিণ-পূর্বে শিযুওকা পর্বতমালা। ইবুকি পর্বত শিগার উচ্চতম শৃঙ্গ।
শিগা প্রশাসনিক অঞ্চলের জলবায়ুতে উত্তর ও দক্ষিণে ব্যাপক প্রভেদ দেখা যায়। দক্ষিণ শিগা সাধারণত উষ্ণ, কিন্তু উত্তর শিগায় শীতের প্রকোপ বেশি ও এই অঞ্চলে অনেকগুলি স্কি ক্ষেত্র আছে। সবচেয়ে উত্তরে অবস্থিত গ্রাম নাকানোকাওয়াচি-তে ১৯৩৬ খ্রিঃ সাড়ে পাঁচ ফুট গভীর বরফ পড়েছিল।
২০১৪ এর ১লা এপ্রিলের হিসেব অনুযায়ী শিগার ৩৭ শতাংশ এলাকা সংরক্ষিত বনাঞ্চল। এই হার জাপানের সমস্ত প্রশাসনিক অঞ্চলের মধ্যে সর্বোচ্চ। এর মধ্যে আছে বিওয়াকো ও সুযুকা উপ-জাতীয় উদ্যান এবং তিনটি প্রশাসনিক আঞ্চলিক উদ্যান।
মিয়ে প্রশাসনিক অঞ্চল

মিয়ে প্রশাসনিক অঞ্চল (三重県 "মিয়ে কেন্‌") হল জাপানের মূল দ্বীপ হোনশুর কান্‌সাই অঞ্চলের অন্তর্গত একটি প্রশাসনিক অঞ্চল। এর রাজধানী ৎসু নগর।
মেইজি পুনর্গঠনের আগে পর্যন্ত অধুনা মিয়ে প্রশাসনিক অঞ্চলটি ইসে, শিমা, ইগা ও আংশিক কিই প্রদেশে বিভক্ত ছিল।
মিয়েতে মানুষের বসতির নিদর্শন ১০ হাজার বছরের বেশি পুরোনো। জোমোন ও য়ায়োই যুগে সমুদ্রের উপকূল ও নদীর পাড় বরাবর কৃষিকাজ শুরু হয়। ইসে তীর্থ য়ায়োই যুগে নির্মিত হয় বলে কথিত আছে, আর খ্রিষ্টীয় সপ্তম শতাব্দীতে অধুনা মেইওয়া শহরে রাজকুমারী সাইওর একাধারে বাসভবন ও কার্যালয় হিসেবে সাইকুউ রাজপ্রাসাদ নির্মিত হয়। সাইও ছিলেন ইসে তীর্থের মুখ্য উপাসিকা।
এদো যুগে মিয়ে অঞ্চলটি বহু খণ্ডে বহু সামন্তপ্রভুর মালিকানাধীন ছিল। এই সময় তোওকাইদো ও ইসে সড়কের মত পরিবহন পরিকাঠামো নির্মিত হয়। ওমিনাতো, কুওয়ানা ও আনোওৎসুর মত বন্দর নগর এবং দুর্গনগরের নির্মাণ ও উন্নয়ন ঘটে। ইসে তীর্থে তীর্থযাত্রাও জনপ্রিয় হয়ে ওঠে।
মেইজি পুনর্গঠনের পর পূর্বতন ইসে, শিমা, ইগা প্রদেশের সম্পূর্ণ অংশ ও কিই প্রদেশের কিয়দংশ নিয়ে একাধিক বার পুনর্বিন্যাস ঘটে। শেষমেষ ১৮৭৬ খ্রিঃ আধুনিক মিয়ে প্রশাসনিক অঞ্চল গঠিত হয়।
১৯৫৯ খ্রিঃ ইসে-ওয়ান টাইফুনে মিয়ে প্রশাসনিক অঞ্চল বিধ্বস্ত হয়। এই টাইফুনটি জাপানের নথিভুক্ত ইতিহাসে বৃহত্তম ছিল।
২০১৬ এর মে মাসে শিমা নগরে ৪২ তম জি৭ শীর্ষ সম্মেলন অনুষ্ঠিত হয়। এতে সদস্য রাষ্ট্র রাশিয়া অনুপস্থিত ছিল।
মিয়ে প্রশাসনিক অঞ্চল কিই উপদ্বীপের পূর্বাংশ অধিকার করে আছে। এর উত্তর ও পশ্চিম সীমায় অবস্থিত অন্যান্য প্রশাসনিক অঞ্চলগুলি হল আইচি, গিফু, শিগা, কিয়োতো, নারা এবং ওয়াকায়ামা। একে কান্‌সাই অঞ্চলের অংশ ধরা হয়, কারণ সংস্কৃতিগতভাবে কান্‌সাই অঞ্চলের অন্যান্য অংশের সাথে এর যোগ আছে এবং কান্‌সাই উপভাষাতেই মিয়ের মানুষ কথা বলেন।
উত্তর-দক্ষিণে মিয়ে প্রশাসনিক অঞ্চলের বিস্তার ১৭০ কিমি এবং পূর্ব-পশ্চিমে তা ৮০ কিমি। মিয়েকে পাঁচটি ভৌগোলিক উপাঞ্চলে ভাগ করা যায়, যথা: উত্তর-পশ্চিমের সুযুকা পর্বতমালা, আইচির সীমানায় ইসে উপসাগর থেকে শুরু করে দক্ষিণে ইসে নগর অবধি প্রসারিত ইসে সমভূমি অঞ্চল, ইসে সমভূমির দক্ষিণে শিমা উপদ্বীপ, নারার সীমানায় ইগা অববাহিকা এবং মধ্য মিয়ে থেকে দক্ষিণে প্রসারিত নুনোবিকি পার্বত্য অঞ্চল। মিয়ের জনসংখ্যার অধিকাংশ ইসে সমভূমিতে বাস করেন।
২০০৮ এর ৩১শে মার্চের হিসেব অনুযায়ী মিয়ে প্রশাসনিক অঞ্চলের ৩৫ শতাংশ এলাকা সংরক্ষিত বনাঞ্চল। এর মধ্যে আছে ইসে-শিমা ও য়োশিনো-কুমানো জাতীয় উদ্যান, মুরোও-আকামে-আওয়্যামা ও সুযুকা উপ-জাতীয় উদ্যান এবং পাঁচটি প্রশাসনিক আঞ্চলিক উদ্যান।
তোত্তোরি প্রশাসনিক অঞ্চল

তোত্তোরি প্রশাসনিক অঞ্চল (鳥取県 "তোত্তোরি কেন্‌") হল জাপানের মূল দ্বীপ হোনশুর চুউগোকু অঞ্চলে অবস্থিত একটি প্রশাসনিক অঞ্চল। এর রাজধানী তোত্তোরি নগর। এটি জাপানের সবচেয়ে কম জনসংখ্যাবিশিষ্ট প্রশাসনিক অঞ্চল।
তোত্তোরি প্রশাসনিক অঞ্চল থেকে জোমোন যুগের নিদর্শন পাওয়া গেছে যা ১৪,০০০ থেকে ৩০০ খ্রিঃ পূঃ পর্যন্ত স্থায়ী ছিল। জাপানের প্রাচীনতম য়ায়োই নিদর্শন মুকিবান্দা য়ায়োই ধ্বংসাবশেষও এখানকার দাইসেন পর্বতের সানুদেশে দাইসেন ও য়োনাগো নগরে অবস্থিত। অনেকগুলি কোফুন সমাধিক্ষেত্রও তোত্তোরি থেকে উদ্ধার করা হয়েছে। ৬৪৫ খ্রিঃ তাইকা সংস্কারের সময় বর্তমান তোত্তোরি অঞ্চলটি হোওকি ও ইনাবা প্রদেশে বিভক্ত হয়।
অন্ত্য হেইয়ান যুগের গেন্‌পেই যুদ্ধে (১১৮০-৮৫ খ্রিঃ) তাইরা ও মিনামোতো পরিবারের সংঘর্ষের সময় তোত্তোরির দাইসেন-জি ও সান্‌বুৎসু-জি মন্দির দু’টি তাইরা বিরোধীদের ঘাঁটি হয়ে ওঠে। ১৬০০ খ্রিঃ সেকিগাহারার যুদ্ধের পর অঞ্চলটি প্রথম বার শান্ত হয়। তোকুগাওয়া শোগুনতন্ত্র তোত্তোরি দুর্গে ইকেদা পরিবারকে স্থাপন করে। সমগ্র এদো যুগ ধরে এই পরিবার শোগুনের প্রতি অনুগত থেকে তোত্তোরির শাসনভার বহন করে।
মেইজি যুগে ১৮৮৮ খ্রিঃ পূর্বতন হোওকি ও ইনাবা প্রদেশের সংযুক্তির মাধ্যমে তোত্তোরি প্রশাসনিক অঞ্চল গঠিত হয়। দ্বিতীয় বিশ্বযুদ্ধের সময় তোত্তোরির বন্দরগুলি জাপান ও পূর্ব এশীয় মূল ভূখণ্ডে অবস্থিত তার উপনিবেশগুলির মধ্যে বাণিজ্যের মূল কেন্দ্র হয়ে ওঠে। ১৯৪৩ খ্রিঃ তোত্তোরি ভূমিকম্পে তোত্তোরি নগরের ৮০% ধ্বংস হয়ে যায়। যুদ্ধোত্তর পর্বে ব্যাপক ভূমি সংস্কার কর্মসূচীর ফলে কৃষিজ উৎপাদন বহুগুণ বৃদ্ধি পেয়েছে।
তোত্তোরি প্রশাসনিক অঞ্চলের পশ্চিমে শিমানে, দক্ষিণে ওকায়ামা, পূর্বে হিয়োগো প্রশাসনিক অঞ্চল এবং উত্তরে জাপান সাগরের উপকূল অবস্থিত। তোত্তোরির সমুদ্র সৈকত তোত্তোরি বালিয়াড়ির জন্য বিখ্যাত।
সমগ্র প্রশাসনিক অঞ্চলটির আয়তন ৩৫০৭.০৭ বর্গ কিমি। এর বিস্তার পূর্ব থেকে পশ্চিমে ১২৫.৪১ কিমি এবং উত্তর থেকে দক্ষিণে ৬১.৭৯ কিমি।
সমগ্র তোত্তোরির জলবায়ু জাপান সাগর দ্বারা প্রভাবিত। শীতকালে প্রবল তুষারপাত হয় এবং বসন্ত থেকে শরৎকাল পর্যন্ত আকাশ পরিষ্কার থাকে। য়োনাগো এবং পশ্চিম উপকূলীয় অঞ্চলগুলিতে তুষারপাতের পরিমাণ অপেক্ষাকৃত কম; বছরে গড়ে ২০ সেমি গভীর। পূর্বদিকে এই পরিমাণ বাড়তে বাড়তে বছরে গড়ে ৪০ সেমিতে দাঁড়ায়। সমুদ্র থেকে দূরে অবস্থিত ওওয়্যামা অঞ্চলের পর্বতগুলিতে সবচেয়ে বেশি বরফ পড়ে, আর শীতকালীন তাপমাত্রা -১৫°সেলসিয়াস পর্যন্ত নেমে যায়।
২০১২ এর এপ্রিল মাসের হিসেব অনুযায়ী তোত্তোরি প্রশাসনিক অঞ্চলের ১৪ শতাংশ এলাকা সংরক্ষিত বনাঞ্চল। এর মধ্যে আছে দাইসেন-ওকি ও সানিন কাইগান জাতীয় উদ্যান; হিবা-দোওগো-তাইশাকু ও হিয়োনোসেন-উশিরোয়্যামা-নাগিসান উপ-জাতীয় উদ্যান এবং তিনটি প্রশাসনিক আঞ্চলিক উদ্যান।
শিমানে প্রশাসনিক অঞ্চল

শিমানে প্রশাসনিক অঞ্চল (島根県 "শিমানে কেন্‌") হল জাপানের মূল দ্বীপ হোনশুর চুউগোকু অঞ্চলে অবস্থিত একটি প্রশাসনিক অঞ্চল। এর রাজধানী মাৎসুয়ে নগর।
বর্তমান শিমানে প্রশাসনিক অঞ্চল ভূতপূর্ব ইওয়ামি, ইযুমো ও ওকি প্রদেশে বিভক্ত ছিল। নারা যুগে এখানে গভর্নর হয়ে আসা কাকিনোমোতো নো হিতোমারো শিমানে অঞ্চলের প্রাকৃতিক সৌন্দর্যের উপর একটি কবিতা রচনা করেন।
কামাকুরা যুগে কামাকুরা শোগুনতন্ত্র সম্রাট গোতোবা ও গো-দাইগোকে ওকিতে নির্বাসনে পাঠায়। সম্রাট গো-দাইগো ওকি থেকে পালিয়ে সমর্থন গড়ে তুলে কেন্‌মু পুনর্গঠনে বৃত হন।
ইওয়ামি গিন্‌যান রৌপ্যখনি সেন্‌গোকু যুগে আমাগো ও মাৎসুদা পরিবারের মালিকানাধীন অঞ্চলের মাঝখানে পড়ে যায়, ফলে এই খনিকে কেন্দ্র করে দীর্ঘকাল দুই পরিবারের সংগ্রাম চলে। ১৫৬৬ খ্রিঃ মোরি মোতোনারি ইযুমো, ইওয়ামি ও ওকি – তিন প্রদেশই জয় করে নেন। ১৬০০ খ্রিঃ সেকিগাহারার যুদ্ধে মোরি পরিবারের পরাজয়ের পর হোরিও য়োশিহারু এই অঞ্চলের শাসনকর্তা হয়ে ওঠেন। তার আমলে মাৎসুয়ে দুর্গ নির্মাণ আরম্ভ হয় এবং এই কাজ তার মৃত্যুর পর শেষ হয়। হোরিও পরিবারের কোনও উত্তরাধিকারী না থাকায় ১৬৩৮ খ্রিঃ তোকুগাওয়া ইয়েআসুর নাতি মাৎসুদাইরা নাওমাসা এখানকার শাসনভার পান। হান্‌ ব্যবস্থার শেষ অবধি অর্থাৎ মেইজি পুনর্গঠনের আগে অবধি এই ব্যবস্থা বজায় ছিল।
১৮৭১ খ্রিঃ হান্‌ ব্যবস্থার লোপের সময় পূর্বতন শিমানে ও হামাদা প্রদেশ নিয়ে শিমানে প্রশাসনিক অঞ্চল গঠিত হয়। সীমানার একাধিক পুনর্বিন্যাসের পর ১৮৮১ খ্রিঃ শিমানে তার বর্তমান চেহারা পায়।
শিমানে প্রশাসনিক অঞ্চল জাপান সাগরের উপকূলে অবস্থিত। এটি তোত্তোরির পরেই জাপানের দ্বিতীয় সর্বনিম্ন জনসংখ্যার প্রশাসনিক অঞ্চল। শিমানের আকার সংকীর্ণ; পূর্ব পশ্চিমে এর বিস্তৃতি উত্তর-দক্ষিণের চেয়ে অনেক বেশি। উত্তরে জাপান সাগরের উপকূল ও দক্ষিণে তার সমান্তরাল চুউগোকু পর্বতমালা এই প্রশাসনিক অঞ্চলের প্রাকৃতিক সীমা। ওকি অঞ্চলটি এর উপকূল থেকে কিছু দূরে ইতস্তত বিক্ষিপ্ত কতকগুলি দ্বীপের সমষ্টি। অধিকাংশ নগর উপকূলীয় অঞ্চলে অবস্থিত। ইযুমো নগর সন্নিহিত সমভূমিতে অধিকাংশ কৃষিকাজ হয়। এই নগরের ইযুমো তাইশা জাপানের অন্যতম প্রাচীনতম শিন্তো তীর্থ।
শিমানের একটি উল্লেখযোগ্য ভূমিরূপ হল শিমানে উপদ্বীপ, যা তোত্তোরির সীমানায় অবস্থান করছে। এই উপদ্বীপের মধ্যে শিঞ্জি ও নাকাউমি নামে দুটি লবণাক্ত জলের হ্রদ আছে। এছাড়া ওকি দ্বীপটির পুরোটাই দাইসেন-ওকি জাতীয় উদ্যান। জাপান নিকটবর্তী দক্ষিণ কোরিয়া শাসিত লিয়াঙ্কোর্ট রক্‌সকেও শিমানে প্রশাসনিক অঞ্চলের অংশ বলে দাবি করে।
২০১২ এর ১লা এপ্রিলের হিসেব অনুযায়ী শিমানের মোট ভূমির ৬ শতাংশ সংরক্ষিত বনাঞ্চল। এর মধ্যে আছে পূর্বোক্ত দাইসেন-ওকি জাতীয় উদ্যান; হিবা-দোওগো-তাইশাকু ও নিশি-চুউগোকু সাঞ্চি উপ-জাতীয় উদ্যান এবং এগারোটি প্রশাসনিক আঞ্চলিক উদ্যান।
ওকায়ামা প্রশাসনিক অঞ্চল

ওকায়ামা প্রশাসনিক অঞ্চল (岡山県 "ওকায়ামা কেন্‌") হল জাপানের মূল দ্বীপ হোনশুর চুউগোকু অঞ্চলে অবস্থিত একটি প্রশাসনিক অঞ্চল। এর রাজধানী ওকায়ামা নগর।
ওকায়ামা প্রশাসনিক অঞ্চলের মধ্যে কুরাশিকি নগরের ওয়াশুযান ধ্বংসাবশেষ প্রাগৈতিহাসিক বসতির সাক্ষ্য দেয়। উত্তরে অবস্থিত কাগিনো শহরের এগাহারা ধ্বংসাবশেষে পুরা প্রস্তর যুগের নিদর্শন পাওয়া গেছে।
বর্তমান ওকায়ামা অঞ্চলটি ১৮৬৮ খ্রিঃ মেইজি পুনর্গঠন শুরু হওয়ার আগে পর্যন্ত বিচ্চুউ, বিযেন ও মিমাসাকা প্রদেশে বিভক্ত ছিল। ১৮৭১ খ্রিঃ ওকায়ামা প্রশাসনিক অঞ্চলের নামকরণ হয় এবং ১৮৭৬ খ্রিঃ তা আজকের আকার লাভ করে।
ওকায়ামা প্রশাসনিক অঞ্চলের সংলগ্ন অন্যান্য প্রশাসনিক অঞ্চলগুলি হল হিয়োগো, তোত্তোরি ও হিরোশিমা। দক্ষিণে সেতো অন্তর্দেশীয় সাগরের অপর পাড়ে আছে কাগাওয়া প্রশাসনিক অঞ্চলের সীমানা, এবং সাগরের ৯০টি দ্বীপও ওকায়ামার আওতায় পড়ে।
অধিকাংশ জনবসতি ঐতিহাসিক শহর কুরাশিকি ও রাজধানী নগর ওকায়ামায় কেন্দ্রীভূত। উত্তরের পার্বত্য অঞ্চলের গ্রামগুলির জনবিন্যাসে বয়স্ক মানুষের অনুপাত ক্রমবর্ধমান এবং সার্বিকভাবে জনসংখ্যা ক্ষীয়মাণ। ওকায়ামা প্রশাসনিক অঞ্চলের অর্ধেকেরও বেশি পৌরসভাকে সরকারীভাবে জনহীন ঘোষণা করা হয়েছে।
২০১৪ এর এপ্রিল মাসের হিসেব অনুযায়ী ওকায়ামা প্রশাসনিক অঞ্চলের মোট ভূমির ১১ শতাংশ সংরক্ষিত বনাঞ্চল। এর মধ্যে আছে দাইসেন-ওকি ও সেতোনাইকাই জাতীয় উদ্যান; হিয়োনোসেন-উশিরোয়্যামা-নাগিসান উপ-জাতীয় উদ্যান এবং সাতটি প্রশাসনিক আঞ্চলিক উদ্যান।
সায়ামা উচ্চ মালভূমি অঞ্চলে গবাদি পশুপালন করা হয়। দক্ষিণে কোজিমা উপসাগরের তীর বরাবর বিস্তীর্ণ জমি সমুদ্রগর্ভ থেকে উদ্ধার করার ফলে কৃষিজমির পরিমাণ বেড়েছে। উত্তরে ৎসুয়্যামা উপত্যকায় প্রাচীন কাল থেকেই ধান চাষ হত। এখনও অবধি ধানই প্রধান কৃষিজ পণ্য। বিভিন্ন প্রকার ধানের মধ্যে কোশিহিকারি, আসাহি, হিনোহিকারি ইত্যাদি উল্লেখযোগ্য। ফুলের ব্যবসাও ওকায়ামার কৃষিকাজের একটি গুরুত্বপূর্ণ অঙ্গ।
ফলের মধ্যে ওকায়ামা জাপানের চতুর্থ আঙুর উৎপাদক ও ষষ্ঠ পীচ উৎপাদক প্রশাসনিক অঞ্চল। সাম্প্রতিক অতীতে এই সমস্ত পণ্যকে চীন, তাইওয়ান প্রভৃতি দেশের সাথে বাণিজ্যে কাজে লাগানোর পরিকল্পনা আরম্ভ হয়েছে।
সেতো অন্তর্দেশীয় সাগরের উপকূলে মাছ ধরা ছিল অন্যতম গুরুত্বপূর্ণ অর্থনৈতিক ক্রিয়া। কিন্তু মেইজি থেকে শোওয়া যুগ অবধি ক্রমাগত দূষণ ও সমুদ্র থেকে ভূমি উদ্ধারের ফলে মাছের বিচরণক্ষেত্র খুবই কমে গেছে।
দ্বিতীয় বিশ্বযুদ্ধের আগে অবধি ওকায়ামা ছিল কৃষিপ্রধান অঞ্চল। বস্ত্রবয়ন শিল্প ছিল একমাত্র উল্লেখযোগ্য শিল্প। কিন্তু যুদ্ধোত্তর পর্বে তেল শোধনাগার, ইস্পাত শিল্প, গাড়ি নির্মাণ ইত্যাদি শিল্প গড়ে উঠেছে। এদো যুগের দুর্গনগর ওমাচি এবং ১৯৭২ খ্রিঃ সান্‌ইয়ো শিন্‌কান্‌সেন লাইন উদ্বোধনের সময় থেকে ওকায়ামা স্টেশন অঞ্চল দুটি প্রধান বাণিজ্যভিত্তিক এলাকা হিসেবে উঠে এসেছে। কিন্তু নগরকেন্দ্রিক জনস্রোতের পাশাপাশি প্রত্যন্ত অঞ্চলে জনহ্রাস একটি সমস্যা হয়ে দাঁড়াচ্ছে।
হিরোশিমা প্রশাসনিক অঞ্চল

হিরোশিমা প্রশাসনিক অঞ্চল (広島県 "হিরোশিমা কেন্‌") হল জাপানের মূল দ্বীপ হোনশুর চুউগোকু অঞ্চলে অবস্থিত একটি প্রশাসনিক অঞ্চল। এর রাজধানী হিরোশিমা নগর।
হিরোশিমা ও তার সন্নিহিত অঞ্চলগুলি মেইজি পুনর্গঠনের আগে অবধি বিঙ্গো প্রদেশ ও আকি প্রদেশে বিভক্ত ছিল। জাপানের নথিভুক্ত ইতিহাসের প্রাচীনতম পর্ব থেকেই এখানে বাণিজ্য ও সংস্কৃতির চর্চার নিদর্শন পাওয়া যায়। হিরোশিমা চুউগোকু অঞ্চলের ঐতিহ্যগত কেন্দ্র ও সেকিগাহারার যুদ্ধের আগে অবধি এখানে মোরি পরিবারের কর্তৃত্ব বজায় ছিল।
হিরোশিমায় দুটি ইউনেস্কো বিশ্ব ঐতিহ্যবাহী স্থান রয়েছে:
হিরোশিমা প্রশাসনিক অঞ্চল চুউগোকু অঞ্চলের মধ্যভাগে অবস্থিত। এর অধিকাংশে প্রসারিত রয়েছে শিমানে প্রশাসনিক অঞ্চল অভিমুখী পর্বতমালা; মধ্যে মধ্যে রয়েছে এই সমস্ত পর্বতে উৎপন্ন নদীর পলিগঠিত সমভূমি, যা উপকূলভাগ অবধি বিস্তৃত।
সেতো অন্তর্দেশীয় সাগরের অপর পাড়ে রয়েছে শিকোকু দ্বীপ। হিরোশিমা উপসাগরকে সেতো অন্তর্দেশীয় সাগরের প্রবেশদ্বার বলা যায়। এছাড়া হিরোশিমা প্রশাসনিক অঞ্চলের শাসনাধীনে আছে অনেক ক্ষুদ্র ক্ষুদ্র দ্বীপ।
নিকটবর্তী পর্বত ও শিকোকু দ্বীপ দ্বারা হিরোশিমা প্রশাসনিক অঞ্চল ঘেরা বলে এর জলবায়ু মৃদু প্রকৃতির।
২০১৪ এর এপ্রিল মাসের হিসেব অনুযায়ী হিরোশিমার ৪ শতাংশ এলাকা সংরক্ষিত বনাঞ্চল এবং এই অনুপাত জাপানের সমস্ত প্রশাসনিক অঞ্চলের মধ্যে নিম্নতম। এর মধ্যে আছে সেতোনাইকাই জাতীয় উদ্যান; হিবা-দোওগো-তাইশাকু ও নিশি-চুউগোকু সাঞ্চি উপ-জাতীয় উদ্যান এবং ছয়টি প্রশাসনিক আঞ্চলিক উদ্যান।
দ্বিতীয় বিশ্বযুদ্ধের সময় হিরোশিমা প্রশাসনিক অঞ্চলে জাপানি সেনা ও নৌবাহিনীর অনেকগুলি গুরুত্বপূর্ণ কারখানা ছিল। এগুলির মধ্যে কুরের নৌ-অস্ত্রভাণ্ডার ছিল বিশেষ উল্লেখযোগ্য। যুদ্ধের পর থেকে স্থানীয় কারিগর ও প্রকৌশলীরা এই প্রযুক্তিকে বিভিন্ন ক্ষেত্রে ব্যবহার করে আসছেন এবং এই কারখানাগুলি বর্তমানে বর্ধিষ্ণু। হিরোশিমার ভারী শিল্পের মধ্যে মোটরগাড়ি নির্মাণ, জাহাজ নির্মাণ, লৌহ-ইস্পাত শিল্প উল্লেখযোগ্য। এখানে সেতোউচি শিল্পাঞ্চল গড়ে উঠেছে। অবশ্য হেইসেই যুগের গোড়ায় অর্থাৎ ১৯৯০ এর দশক নাগাদ জাপানের বুদ্বুদ অর্থনীতি ধসে যাওয়ার সময় ভারী শিল্পের ক্ষতি হয়।
২০০৪ খ্রিঃ অর্থনীতির পুনরুজ্জীবন হলে এবং বিশেষত চীন থেকে অতিরিক্ত চাহিদার কারণে আবার হিরোশিমার শিল্প লাভজনক হয়ে ওঠে ও দশ বছর পর পশ্চিম জাপানে আবার ফুকুওকাকে পিছনে ফেলে হিরোশিমার অর্থনীতি এগিয়ে যায়।
হিরোশিমা প্রশাসনিক অঞ্চলে বহুসংখ্যক জনপ্রিয় ও গুরুত্বপূর্ণ পর্যটনকেন্দ্র রয়েছে। এদের মধ্যে আছে মিসেন পর্বত, হিরোশিমা ও ফুকুয়্যামা দুর্গ, মিতাকি, সেঙ্কোও-জি, জোদো-জি ও সাইকোকু-জি মন্দির। পূর্বোক্ত বিশ্ব ঐতিহ্যবাহী স্থানদুটি বিখ্যাত।
ইয়ামাগুচি প্রশাসনিক অঞ্চল

ইয়ামাগুচি প্রশাসনিক অঞ্চল (山口県 "ইয়ামাগুচি কেন্‌") হল জাপানের মূল দ্বীপ হোনশুর চুউগোকু অঞ্চলে অবস্থিত একটি প্রশাসনিক অঞ্চল। এর রাজধানী ইয়ামাগুচি নগর এবং বৃহত্তম নগর শিমোনোসেকি।
মেইজি পুনর্গঠনের আগে অবধি ইয়ামাগুচি প্রশাসনিক অঞ্চল, সুও ও নাগাতো প্রদেশে বিভক্ত ছিল। হেইয়ান ও কামাকুরা যুগে (৭৯৪-১৩৩৩ খ্রিঃ) সামুরাই শ্রেণীর উত্থানের সময় সুও প্রদেশের ঔচি পরিবার এবং নাগাতো প্রদেশের কোতো পরিবার যোদ্ধা গোষ্ঠী হিসেবে আত্মপ্রকাশ করে। মুরোমাচি যুগে ঔচি হিরোয়ো সম্পূর্ণ ইয়ামাগুচি অঞ্চলে কর্তৃত্ব প্রতিষ্ঠা করেন। কোরিয়া ও চীনের মিং রাজবংশের সাথে বাণিজ্যের মাধ্যমে ঔচি পরিবার প্রভূত ধনলাভ করে। ফলে ইয়ামাগুচিকে “পশ্চিমের কিয়োতো” বলে ডাকা হতে শুরু করে। সুয়ে হারুতাকা, ঔচি পরিবারের ৩১ তম শাসককে পরাস্ত করেন এবং মোরি মোতোনারি, সুয়ে পরিবারকে পরাস্ত করেন। সেন্‌গোকু যুগে ইয়ামাগুচি অঞ্চল মোরি পরিবারের শাসনাধীন ছিল। ১৬০০ খ্রিঃ সেকিগাহারার যুদ্ধে পরাজয়ের ফলে মোরি তেরুমোতো কেবলমাত্র সুও ও নাগাতো ছাড়া সমস্ত অঞ্চলের অধিকার হারান। এর পর হাগিতে নিজের দুর্গ নির্মাণ করে মোরি পরিবার নুন, ভাত ও কাগজ এই তিন সাদা জিনিসের উৎপাদন বৃদ্ধি করে স্থানীয় অর্থনীতির উন্নয়নে সচেষ্ট হন।
মেইজি যুগের আরম্ভে তোকুগাওয়া শোগুনতন্ত্রের পতন ও সম্রাটের ক্ষমতার পুনঃপ্রতিষ্ঠায় নাগাতো অঞ্চলের সামুরাইদের বড় ভূমিকা ছিল। ১৮৭২ খ্রিঃ বর্তমান ইয়ামাগুচি প্রশাসনিক অঞ্চল গঠিত হয়। এই সময় থেকেই ক্রমে শিল্পায়নের সূত্রপাত হয় এবং তাইশো যুগে (১৯১২-১৯২৬ খ্রিঃ) জাহাজ নির্মাণ, রাসায়নিক, যন্ত্রাংশ নির্মাণ ও ধাতুনির্ভর শিল্পের উৎকর্ষসাধন হয়। যুদ্ধোত্তর শোওয়া যুগে ইয়ামাগুচি দেশের অন্যতম সর্বাধিক শিল্পায়িত প্রশাসনিক অঞ্চলে পরিণত হয়; এর পিছনে বিশেষত পেট্রো-রসায়ন শিল্পের ভূমিকা থেকেছে।
ইয়ামাগুচি প্রশাসনিক অঞ্চলের পূর্বে শিমানে ও হিরোশিমা প্রশাসনিক অঞ্চল, উত্তর ও উত্তর-পশ্চিমে জাপান সাগর এবং দক্ষিণ ও দক্ষিণ-পশ্চিমে সেতো অন্তর্দেশীয় সাগরের উপকূল বর্তমান। এর মধ্যভাগ বরাবর বিস্তৃত চুউগোকু পর্বতমালা, এবং নদী থাকলেও উপকূলে সমভূমি তেমনভাবে দেখা যায় না।
২০১২ এর এপ্রিল মাসের হিসেব অনুযায়ী ইয়ামাগুচি প্রশাসনিক অঞ্চলের ৭ শতাংশ এলাকা সংরক্ষিত বনাঞ্চল। এর মধ্যে আছে সেতোনাইকাই জাতীয় উদ্যান; আকিয়োশিদাই, কিতা-নাগানো কাইগান ও নিশি-চুউগোকু সাঞ্চি উপ-জাতীয় উদ্যান এবং তোয়োতা প্রশাসনিক আঞ্চলিক উদ্যান।
ইয়ামাগুচির দ্রষ্টব্য স্থানের মধ্যে আছে শিমোনোসেকি নগরের কারাতো বাজার ও ৎসুনোশিমা দ্বীপ, ইওয়াকুনি শহরের কিন্তাই সেতু, উত্তরাঞ্চলের ঐতিহাসিক হাগি নগর ও হাগি জাদুঘর এবং কাওয়াতানা উষ্ণ প্রস্রবণ।
কাগাওয়া প্রশাসনিক অঞ্চল

কাগাওয়া প্রশাসনিক অঞ্চল (香川県 "কাগাওয়া কেন্‌") হল জাপানের শিকোকু দ্বীপে অবস্থিত একটি প্রশাসনিক অঞ্চল। এর রাজধানী তাকামাৎসু নগর।
১১৮৫ খ্রিষ্টাব্দের ২২শে মার্চ বর্তমান কাগাওয়ার নিকটে মিনামোতো ও তাইরা পরিবারের দীর্ঘস্থায়ী সংঘর্ষের অংশ হিসেবে য়াশিমার যুদ্ধ অনুষ্ঠিত হয়। কাগাওয়া অঞ্চল মেইজি পুনর্গঠনের আগে সানুকি প্রদেশ নামে পরিচিত ছিল। ১৮৭৬ থেকে ১৮৮৮ খ্রিষ্টাব্দ পর্যন্ত কাগাওয়া, এহিমে প্রশাসনিক অঞ্চলের অংশ ছিল।
শিকোকু দ্বীপের উত্তর-পশ্চিমে কাগাওয়া প্রশাসনিক অঞ্চলের অবস্থান। এর পশ্চিমে এহিমে ও দক্ষিণে তোকুশিমা প্রশাসনিক অঞ্চলের সীমা। এর উত্তরে সেতো অন্তর্দেশীয় সাগরের উপকূল ও তার অপর পাড়ে ওকায়ামা প্রশাসনিক অঞ্চল অবস্থিত। কাগাওয়ার দক্ষিণ প্রান্ত বরাবর সানুকি পর্বতমালা বিস্তৃত।
আয়তনের বিচারে কাগাওয়া বর্তমানে জাপানের ক্ষুদ্রতম প্রশাসনিক অঞ্চল। ১৯৯০ এর দশকে কান্‌সাই বিমানবন্দর নির্মাণের আগে অবধি এই খেতাব ছিল ওসাকার কুক্ষিগত।
২০১২ এর এপ্রিল মাসের হিসেব অনুযায়ী কাগাওয়ার মোট ভূমির ১১ শতাংশ সংরক্ষিত বনাঞ্চল। এর মধ্যে আছে সেতোকাইনাই জাতীয় উদ্যান এবং ওওতাকি-ওওকাওয়া প্রশাসনিক আঞ্চলিক উদ্যান।
কাগাওয়া প্রশাসনিক অঞ্চলের জলবায়ু প্রধানত সেতো অন্তর্দেশীয় সাগর দ্বারা নিয়ন্ত্রিত হয়। আকাশ বেশির ভাগ সময় পরিষ্কার থাকে ও বৃষ্টিপাত অল্প। রৌদ্রকরোজ্জ্বল আবহাওয়ায় উপকূলে লবণ তৈরির উপযুক্ত পরিবেশ পাওয়া যায়। এই কারণে অতীতে কাগাওয়াকে নুনের রাজ্য বলা হত। অবশ্য অল্প বৃষ্টিপাতের ফলে গ্রীষ্মে জলের অভাব দেখা দেয়। মাঝে মাঝে নদীগুলির পার্বত্য প্রবাহ থেকে বাহিত বৃষ্টিধারায় পুষ্ট অতিরিক্ত জল থেকে বন্যাও হয়। শীতে গড়ে দুই থেকে তিনবার বরফ পড়ে, তবে এর প্রাবল্য কমই থাকে।
লেটুস, কমলালেবু, ধান ইত্যাদি হল কাগাওয়া প্রশাসনিক অঞ্চলের মুখ্য কৃষিজ পণ্য। প্রস্তুত খাদ্যের মধ্যে এখানকার সানুকি উদোন (বিশেষ মোটা নুড্‌লস) জাপানে বিখ্যাত। জলপাই এবং জলপাই তেল সমেত জলপাই জাত বিভিন্ন খাবার কাগাওয়ার নিজস্ব বৈশিষ্ট্য। বিভিন্ন মাংসের মধ্যে জলপাই তেল মিশিয়ে প্রস্তুত খাদ্যে পলিফেনলের পরিমাণ বেশি থাকে বলে পচনের হার কমে যায়।
সার্ডিন ও শিরাসু মাছ, অক্টোপাস ও স্কুইড ঈগল জাতীয় প্রাণীদের কেন্দ্র করে বড় মৎস্যশিল্প গড়ে উঠেছে। হামাচি, নোরি ও লাল সীব্রীমও মূল্যবান মৎস্যসম্পদ। ২০০৯ খ্রিঃ হিসেব অনুযায়ী মৎস্যশিল্প এখানকার মোট শিল্প উৎপাদনের ১৭% অধিকার করে ছিল। অবশ্য সেতো অন্তর্দেশীয় সাগরের লোহিত জোয়ার থেকে কগাওয়ার মাছ চাষের ক্ষতি হয়। এই ঘটনার যথার্থ বৈজ্ঞানিক পর্যবেক্ষণের জন্য উপসাগরের উপকূলে লোহিত জোয়ার গবেষণাগার নির্মিত হয়েছে।
এহিমে প্রশাসনিক অঞ্চল

এহিমে প্রশাসনিক অঞ্চল (愛媛県 "এহিমে কেন্‌") হল জাপানের শিকোকু দ্বীপে অবস্থিত একটি প্রশাসনিক অঞ্চল। এর রাজধানী মাৎসুয়্যামা নগর।
মেইজি পুনর্গঠনের আগে পর্যন্ত এহিমে অঞ্চল ইয়ো প্রদেশ নামে পরিচিত ছিল। হেইয়ান যুগেরও আগে থেকে অঞ্চলটি মৎস্যজীবী ও নাবিক জনসাধারণের জীবিকার অন্যতম কেন্দ্র ছিল, এবং জলদস্যু ও মঙ্গোল আক্রমণ থেকে জাপানকে রক্ষা করতে এঁদের ভূমিকা বরাবর বিশেষ গুরুত্বপূর্ণ হয়ে থেকেছে।
সেকিগাহারার যুদ্ধের পর তোকুগাওয়া ইয়েআসু তার মিত্রদের মধ্যে এই অঞ্চলটি ভাগ করে দেন। অন্যতম বন্ধু কাতো য়োশিয়াকি মাৎসুয়্যামা দুর্গ নির্মাণ করেন। এই দুর্গ বর্তমান মাৎসুয়্যামা নগরের কেন্দ্র।
"কোজিকি" গ্রন্থের কুনিউমি অংশ থেকে এহিমে নামটি এসেছে। কুনিউমি অর্থাৎ জাপানের সৃষ্টির সময় ইয়ো প্রদেশকে “এহিমে” বা “প্রেমাস্পদা রাজকুমারী” বলে ডাকা হয়েছিল।
২০১২ খ্রিঃ টোকিও ও এহিমে বিশ্ববিদ্যালয়ের একটি মিলিত গবেষক দল বলেন তারা মাৎসুয়্যামায় বিরল মৃত্তিকা জাতীয় খনিজ সম্পদের সন্ধন পেয়েছেন।
এহিমে প্রশাসনিক অঞ্চল শিকোকু দ্বীপের উত্তর-পশ্চিমে অবস্থিত। এর উত্তরে সেতো অন্তর্দেশীয় সাগরের উপকূল, পূর্বে কাগাওয়া ও তোকুশিমা প্রশাসনিক অঞ্চল এবং দক্ষিণে কোওচি প্রশাসনিক অঞ্চল।
এহিমের দক্ষিণে উঁচু পর্বতমালা ও উত্তরে দীর্ঘ উপকূলীয় সমভূমি অবস্থিত। এছাড়া সেতো অন্তর্দেশীয় সাগরের অনেকগুলি দ্বীপও এই প্রশাসনিক অঞ্চলের আওতায় পড়ে। এহিমের পশ্চিম প্রান্তে অবস্থিত সাদামিসাকি উপদ্বীপটি জাপানের সংকীর্ণতম উপদ্বীপ।
২০১২ এর এপ্রিল মাসের হিসেব অনুযায়ী এহিমে প্রশাসনিক অঞ্চলের ৭ শতাংশ এলাকা সংরক্ষিত বনাঞ্চল। এর মধ্যে আছে আশিযুরি-উওয়াকাই ও সেতোকাইনাই জাতীয় উদ্যান; ইশিযুচি উপ-জাতীয় উদ্যান এবং সাতটি প্রশাসনিক আঞ্চলিক উদ্যান।
ইমাবারি ও সাইজোও সন্নিহিত উপকূলীয় অঞ্চলে অনেক শিল্প গড়ে উঠেছে। জাপানের বৃহত্তম জাহাজ নির্মাতা ইমাবারি জাহাজ নির্মাণ কোম্পানির ডকইয়ার্ডও এখানে অবস্থিত। রাসায়নিক শিল্প, তেল শোধন, কাগজ ও বস্ত্রবয়ন শিল্পও উল্লেখযোগ্য। গ্রামাঞ্চলের প্রধান অর্থনৈতিক ক্রিয়া চাষাবাদ ও মাছ ধরা। এছাড়া মিকান ও ইয়োকান লেবু ও প্রক্রিয়াকৃত মুক্তোও এহিমের বৈশিষ্ট্য। ইকাতায় অবস্থিত পারমাণবিক বিদ্যুৎকেন্দ্রটি শিকোকু দ্বীপের বিদ্যুতের মোট চাহিদার অনেকাংশ পূরণ করে।
জাপানের প্রাচীনতম উষ্ণ প্রস্রবণভিত্তিক বিনোদন ভবন ‘দোগো ওনসেন’ মাৎসুয়্যামায় অবস্থিত। এছাড়া এহিমে ইতিহাস ও সংস্কৃতি জাদুঘর অন্যতম দর্শনীয় স্থান। ১৬০০ খ্রিঃ থেকে সমগ্র মেইজি যুগ ধরে স্থানীয় শাসক ছিল দাতে পরিবার। তাদের বাসভবনটিকে এখন জাদুঘরের চেহারা দেওয়া হয়েছে; এখানে বহুমূল্য ঐতিহাসিক শিল্পসামগ্রী, সমরসজ্জা ইত্যাদি দ্রষ্টব্য।
কোওচি প্রশাসনিক অঞ্চল

কোওচি প্রশাসনিক অঞ্চল (高知県 "কোওচি কেন্‌") হল জাপানের শিকোকু দ্বীপের দক্ষিণ উপকূল সংলগ্ন একটি প্রশাসনিক অঞ্চল। এর রাজধানী কোওচি নগর।
মেইজি পুনর্গঠনের আগে অবধি কোওচি অঞ্চল তোসা প্রদেশ নামে পরিচিত ছিল। সেন্‌গোকু যুগে চোসোকাবে পরিবার এবং এদো যুগে য়ামানুচি পরিবার এখানকার শাসক ছিল।
কোওচি নগর বিশিষ্ট বিপ্লবী সাকামোতো রিওমার জন্মস্থান হিসেবে বিখ্যাত।
শিকোকু দ্বীপের দক্ষিণ অর্ধ নিয়ে কোওচি প্রশাসনিক অঞ্চল গঠিত। এর উপকূলে রয়েছে প্রশান্ত মহাসাগর, উত্তর-পশ্চিমে এহিমে এবং উত্তর-পূর্বে তোকুশিমা প্রশাসনিক অঞ্চল। শিকোকুর চারটি প্রশাসনিক অঞ্চলের মধ্যে কোওচি বৃহত্তম অথচ সবচেয়ে কম জনসংখ্যা বিশিষ্ট। প্রশাসনিক অঞ্চলটির অধিকাংশ ভূভাগ পর্বতময়; কেবলমাত্র কোওচি নগর ও নাকামুরা নগরের কাছে উপকূলীয় সমভূমি দেখা যায়। কোওচিতে অনেক নদী বর্তমান। তোসা-চোয়ের ইনামুরা-য়ামা পর্বত হল কোওচির সর্বোচ্চ শৃঙ্গ। এর উচ্চতা সমুদ্রপৃষ্ঠ থেকে ১৫০৬ মিটার।
২০১২ এর এপ্রিল মাসের হিসেব অনুযায়ী কোওচির মোট ভূমির ৭ শতাংশ সংরক্ষিত বনাঞ্চল। এর মধ্যে আছে আশিযুরি-উওয়াকাই জাতীয় উদ্যান; ইশিযুচি, মুরোতো-আনান কাইগান ও ৎসুরুগিসান উপ-জাতীয় উদ্যান এবং আঠারোটি প্রশাসনিক আঞ্চলিক উদ্যান।
মৃদু প্রশান্ত মহাসাগর-প্রভাবিত জলবায়ুর কারণে কোওচির কৃষি রীতিমত সমৃদ্ধ। উপকূলীয় সমভূমিতে সবজি, পাহাড়ি অঞ্চলে ফল চাষ ও গবাদি পশুপালন করা হয়। কৃষির উন্নতির জন্য অনেকগুলি প্লাস্টিকের গ্রীনহাউস নির্মাণ করা হয়েছে। পরিবেশ বান্ধব কৃষি সংক্রান্ত চিন্তাভাবনার ক্ষেত্রেও কোওচি প্রশাসনিক অঞ্চল গুরুত্বপূর্ণ অবদান রাখছে।
ক্ষুদ্র শিল্প ও কৃষি-সম্পর্কিত বিভিন্ন শিল্প কোওচি প্রশাসনিক অঞ্চলে গড়ে উঠেছে। আপান অঞ্চলে হাজার বছর ধরে তোসা-ওয়াশি নামক এক বিশেষ রকম কাগজ প্রস্তুত হয়ে আসছে। সম্প্রতি এই শিল্প বিভিন্ন প্রযুক্তিগত ক্ষেত্রে ব্যবহারের উপযোগী কাগজ সরবরাহ করতে বিভিন্ন ভাগে ভাগ হয়ে গেছে। ইনো শহরে একটি কাগজ বিষয়ক জাদুঘর বর্তমান।
শিকোকু পর্বত দ্বারা জাপানের অবশিষ্ট অংশ থেকে কিছুটা বিচ্ছিন্ন থাকার কারণে কোওচি প্রশাসনিক অঞ্চলের সংস্কৃতিতে স্বাতন্ত্র্য দেখা যায়। স্থানীয় য়োসাকোই নৃত্য উৎসবটি চালু হয়েছে ১৯৫৪ খ্রিষ্টাব্দ থেকে। অন্যান্য প্রাচীন, অনমনীয় ঐতিহ্যবাহী জাপানি নৃত্যের বিপরীতে দাঁড়িয়ে য়োসাকোই শিল্পীরা তাদের উপস্থাপনায় নতুন কলাকৌশলের বহুল ব্যবহার করে থাকেন।
বৌদ্ধধর্মের শিঙ্গোন শাখার অভিযাত্রীদের কাছে শিকোকু দ্বীপের ৮৮টি মন্দির পায়ে হেঁটে এক যাত্রায় দর্শন করা বিশেষ পুণ্যকর্ম। কোওচি প্রশাসনিক অঞ্চলে এগুলির মধ্যে ১৬টি মন্দিরের অবস্থান।
দক্ষিণ প্রান্তে মুরোতো অন্তরীপ ও আশিযুরি অন্তরীপ থেকে দৃষ্ট সূর্যাস্তের দৃশ্য বিখ্যাত।
তোকুশিমা প্রশাসনিক অঞ্চল

তোকুশিমা প্রশাসনিক অঞ্চল (徳島県 "তোকুশিমা কেন্‌") হল জাপানের শিকোকু দ্বীপে অবস্থিত একটি প্রশাসনিক অঞ্চল। এর রাজধানী তোকুশিমা নগর।
তোকুশিমা প্রশাসনিক অঞ্চলের ৪৯ টি ধ্বংসাবশেষ থেকে ২০,০০০ বছর আগেকার পাথরের ছুরি পাওয়া গেছে।
মেইজি পুনর্গঠনের আগে পর্যন্ত তোকুশিমা অঞ্চলটি আওয়া প্রদেশ নামে পরিচিত ছিল।
প্রাচীন যুগে অঞ্চলটি মিয়োদো জেলা নামে পরিচিত ছিল বলে মেইজি পুনর্গঠনের সময় প্রথমে এর নাম হয় মিয়োদো প্রশাসনিক অঞ্চল। এই সময় আওয়া প্রদেশ ছাড়াও আওয়াজি দ্বীপপুঞ্জও এর অন্তর্গত ছিল। ১৮৭৩ খ্রিঃ আরও কিছু অঞ্চল এর সাথে সাময়িকভাবে যুক্ত করা হয়; এগুলি বর্তমানে কাগাওয়া প্রশাসনিক অঞ্চলের অন্তর্গত।
১৮৭৫ এর ৫ই সেপ্টেম্বর সরকারি সংস্কারের দ্বিতীয় দফায় সানুকি অঞ্চল পৃথক হয়ে বর্তমান কাগাওয়া প্রশাসনিক অঞ্চল গঠন করে। ১৮৭৬ এর ২১শে আগস্ট আওয়াজি দ্বীপ হিয়োগো প্রশাসনিক অঞ্চলে যোগ দেয় এবং আওয়া অঞ্চল পৃথক হয়ে কোওচি প্রশাসনিক অঞ্চল গঠন করে।
১৮৮০ এর ২রা মার্চ মিয়োদো প্রশাসনিক অঞ্চল কোওচি থেকে পুরোপুরি আলাদা হয়ে তোকুশিমা প্রশাসনিক অঞ্চল হিসেবে চিহ্নিত হয়।
উত্তরে তোকুশিমা সমভূমি বাদে অবশিষ্ট প্রশাসনিক অঞ্চলের ভূপ্রকৃতি পর্বতময়। দক্ষিণের শিকোকু পর্বতমালা শিকোকুর সমগ্র অঞ্চলের সাথেই অবশিষ্ট জাপানের যোগাযোগে বরাবর প্রতিবন্ধকতা সৃষ্টি করে এসেছে। অন্যদিকে এই সমস্ত পর্বত থেকে অনেক নদী উৎপন্ন হয়েছে। এদের মধ্যে য়োশিনো, কাৎসু-উরা ও নাকাগাওয়া নদী উল্লেখযোগ্য। সম্প্রতি নিম্ন নাকাগাওয়া অববাহিকায় প্রতি গ্রীষ্মে খরা দেখা দিচ্ছে।
২০১২ এর এপ্রিল মাসের হিসেব অনুযায়ী তোকুশিমার ৯ শতাংশ এলাকা সংরক্ষিত বনাঞ্চল। এর মধ্যে আছে সেতোনাইকাই জাতীয় উদ্যান; মুরোতো-আনান কাইগান ও ৎসুরুগিসান উপ-জাতীয় উদ্যান এবং ছয়টি প্রশাসনিক আঞ্চলিক উদ্যান।
তোকুশিমায় কৃষিকাজ, বনপালন ও মৎস্যচাষ প্রধান অর্থনৈতিক কার্যকলাপ। য়োশিনো উপত্যকার নিম্নাঞ্চল ও উপকূলের সংকীর্ণ সমভূমিতে ধান চাষ হয়। অবশিষ্ট জমির অধিকাংশে সবজি ও ফুলের চাষ হয়। তোকুশিমা জাপানের বৃহত্তম ফুলকপি ও পদ্ম উৎপাদক, এবং চতুর্থ বৃহত্তম গাজর উৎপাদক। দেশে একমাত্র এই প্রশাসনিক অঞ্চলেই নীল চাষ হয়।
তোকুশিমা ও কোওবে নগরের সংযোজক আকাশি চ্যানেল সেতুর নির্মাণকাজ সম্পন্ন হওয়ার পর থেকে শিল্পায়নে গতি এসেছে। তোকুশিমা ও নারুতো জেলা সর্বাধিক শিল্পায়িত। ইতানো জেলার আইযুমি ও কিতাজিমা শহরের বৃদ্ধির ফলে ভবিষ্যতে এই শহরগুলির সংযুক্তির মাধ্যমে নতুন নগর গঠন করার পরিকল্পনা করা হচ্ছে।
সাগা প্রশাসনিক অঞ্চল

সাগা প্রশাসনিক অঞ্চল (佐賀県 "সাগা কেন্‌") হল জাপানের কিউশু দ্বীপে অবস্থিত একটি প্রশাসনিক অঞ্চল। এর রাজধানী সাগা নগর।
প্রাচীন যুগে বর্তমান সাগা ও নাগাসাকি প্রশাসনিক অঞ্চল দুটি একত্রে হিযেন প্রদেশ নামে পরিচিত ছিল। বর্তমান নামটি মেইজি পুনর্গঠনের সময়কার। এই সময় অর্থাৎ ১৮৭১ খ্রিঃ ১৪ই নভেম্বর সদ্যগঠিত সাগা, হাসুইকে, ওগি, কাশিমা, কারাৎসু ও ৎসুশিমা প্রশাসনিক অঞ্চলকে একত্র করে ইমারি প্রশাসনিক অঞ্চল গঠিত হয়। পরের বছর ২৯শে মে ইমারি প্রশাসনিক অঞ্চলের নাম পালটে রাখা হয় সাগা প্রশাসনিক অঞ্চল। ১৮৭৪ এর ফেব্রুয়ারিতে সাগা বিদ্রোহ ঘটে।
সাগা প্রশাসনিক অঞ্চলে প্রাচীন কাল থেকেই ধান চাষের নিদর্শন পাওয়া যায়। কারাৎসুর নাবাতাকে ও য়োশিনোগারির য়োশিনোগারি ক্ষেত্রে য়ায়োই যুগের ধানের গোলা পাওয়া গেছে।
কামাকুরা থেকে মুরোমাচি যুগ পর্যন্ত বিভিন্ন পরিবারের মধ্যে ক্ষমতার লড়াই চলেছিল। সেন্‌গোকু যুগে কিউশুর এক বিরাট অংশে রিউযোজি পরিবার ক্ষমতা দখল করে। মেইজি যুগের আরম্ভে ১৬০৭ খ্রিঃ নাগাদ রিউযোজি এলাকার অধিকাংশ নাবেশিমা পরিবার দখল করে নেয়।
এদো যুগে ঊনবিংশ শতাব্দীর মধ্যভাগে নাবেশিমা নাওমাসা রাজ্যের প্রশাসনিক কাঠামোর সংস্কার করার চেষ্টা করেন এবং আরিতা চীনামাটি, সবুজ চা, কয়লা প্রভৃতি স্থানীয় শিল্পে উৎসাহ দেন।
১৮৮৯ এর ১লা এপ্রিল সাগা নগর প্রতিষ্ঠিত হয়। ২০০৭ এর ১লা অক্টোবর এই নগরের সাথে নিকটবর্তী হিগাশিয়্যোকা, কাওয়াসোয়ে ও কুবোতা শহরগুলিকে জুড়ে দেওয়া হয়।
২০১১ এর ১২ই মার্চ কিউশু শিন্‌কান্‌সেন রেল পরিষেবা চালু হয়।
সাগা হল কিউশু দ্বীপের ক্ষুদ্রতম প্রশাসনিক অঞ্চল। এর উত্তরে গেঙ্কাই সাগর ও ৎসুশিমা প্রণালী, দক্ষিণে আরিয়াকে সাগর। এশীয় মূল ভূখণ্ডের কাছাকাছি হওয়ার কারণে বাণিজ্য ও কূটনীতিতে সাগার গুরুত্ব আছে। একই সাথে সাগা ও কারাৎসু নগরের বাইরে অধিকাংশ অঞ্চলই কৃষিনির্ভর বা বন-জঙ্গলে পূর্ণ।
পার্শ্ববর্তী দুই সাগরেই সাগা প্রশাসনিক অঞ্চলের শাসনাধীন কয়েকটি দ্বীপ রয়েছে। গেঙ্কাই সাগরে এরকম উল্লেখযোগ্য দ্বীপ হল তাকাশিমা, কাশিওয়াজিমা, ওগাওয়াজিমা, কাকারাজিমা, মাৎসুশিমা, মাদারাজিমা, কাবেশিমা, মুকুশিমা ও ইরোহা দ্বীপপুঞ্জ। আরিয়াকে সাগরে সাগার অন্তর্গত দ্বীপ হল ওকিনোশিমা।
২০০৮ এর মার্চ মাসের হিসেব অনুযায়ী সাগা প্রশাসনিক অঞ্চলের মোট ভূমির ১১ শতাংশ সংরক্ষিত বনাঞ্চল। এর মধ্যে আছে গেঙ্কাই উপ-জাতীয় উদ্যান এবং ছয়টি প্রশাসনিক আঞ্চলিক উদ্যান।
কারাৎসু নগরের কারাৎসু দুর্গ একটি জনপ্রিয় পর্যটনস্থল। য়োশিনোগারিতে অবস্থিত একটি য়ায়োই গ্রামের ধ্বংসাবশেষ একাধারে পর্যটনকেন্দ্র ও ইতিহাসের আকর। এছাড়া আছে জাপানের তিনটি বৃহত্তম ইনারি তীর্থের অন্যতম য়ূতোকো ইনারি তীর্থ।
ফুকুওকা প্রশাসনিক অঞ্চল

ফুকুওকা প্রশাসনিক অঞ্চল (福岡県 "ফুকুওকা কেন্‌") হল জাপানের কিউশু দ্বীপের উত্তর প্রান্তে অবস্থিত একটি প্রশাসনিক অঞ্চল। এর রাজধানী ফুকুওকা নগর।
উত্তর কিউশুর সাথে এশীয় মূল ভূখণ্ডের যোগাযোগ ছিল পুরা প্রস্তর যুগ থেকে। অনেকগুলি কোফুন সমাধিক্ষেত্রও উদ্ধার করা গেছে।
পূর্বতন চিকুগো, চিকুযেন ও বুযেন প্রদেশের বিভিন্ন অংশ নিয়ে বর্তমান ফুকুওকা প্রশাসনিক অঞ্চল গঠিত হয়েছে। ইতিহাসের দীর্ঘ সময় ধরে ফুকুওকা চীন ও কোরিয়ার সাথে জাপানের সংযোগদ্বার হিসেবে গুরুত্বপূর্ণ ভূমিকা পালন করে এসেছে। ত্রয়োদশ শতাব্দীর শেষভাগে কুবলাই খানের বিফল জাপান আক্রমণের সময় এই অঞ্চলটি জাপানি প্রতিরোধের মূল কেন্দ্র ছিল।
আধুনিক যুগেও ফুকুওকার গুরুত্ব বজায় আছে। ২০১৫ এর হিসেব অনুযায়ী ফুকুওকা নগর জাপানের পঞ্চম বৃহত্তম নগর। ১৯৮৯ খ্রিঃ এখানে এশিয়া-প্রশান্ত মহাসাগরীয় প্রদর্শনী অনুষ্ঠিত হয়। ২০১৪ খ্রিঃ জাপান সরকার “বৈশ্বিক উদ্যোগ ও কর্মসংস্থানের” জন্য ফুকুওকা নগরকে “জাতীয় কৌশলগত অঞ্চল” হিসেবে মনোনীত করে।
২০১৬ এর মে মাসে কিতাকিউশু নগরে জি৭ গোষ্ঠীর দেশগুলির শক্তি বিষয়ক মন্ত্রীদের একটি সভা হয়।
ফুকুওকা প্রশাসনিক অঞ্চলের উত্তর ও দক্ষিণে সমুদ্র, পশ্চিমে সাগা প্রশাসনিক অঞ্চল এবং পূর্বে ওওইতা ও কুমামোতো প্রশাসনিক অঞ্চলের অবস্থান। উত্তরে কান্‌মোন প্রণালীর অপর পাড়ে রয়েছে হোনশু দ্বীপের য়ামাগুচি প্রশাসনিক অঞ্চল।
কিউশু দ্বীপের দুই বৃহত্তম নগর ফুকুওকা ও কিতাকিউশু, ফুকুওকা প্রশাসনিক অঞ্চলে অবস্থিত। দ্বীপের অধিকাংশ শিল্পও এখানে গড়ে উঠেছে। কিউশুর উত্তর উপকূলের নিকটবর্তী বেশ কিছু ক্ষুদ্র ক্ষুদ্র দ্বীপও ফুকুওকার আওতায় আছে।
২০১২ এর এপ্রিল মাসের হিসেব অনুযায়ী ফুকুওকা প্রশাসনিক অঞ্চলের মোট ভূমির ১৮ শতাংশ সংরক্ষিত বনাঞ্চল। এর মধ্যে আছে সেতোকাইনাই জাতীয় উদ্যান; গেঙ্কাই, কিতাকিউশু ও য়াবা-হিতা-হিকোসান উপ-জাতীয় উদ্যান এবং পাঁচটি প্রশাসনিক আঞ্চলিক উদ্যান।
ফুকুওকা প্রশাসনিক অঞ্চলে জাপানের অন্যতম বৃহত্তম শিল্পাঞ্চল অবস্থিত। এর অর্থনীতি কিউশু দ্বীপের অর্থনীতির ৪০% অধিকার করে আছে। প্রধান প্রধান শিল্পের মধ্যে আছে মোটরগাড়ি, অর্ধপরিবাহী পদার্থ নির্মাণ ও লৌহ-ইস্পাত শিল্প। টায়ার প্রস্তুতকারক বিখ্যাত সংস্থা ব্রিজস্টোন ও বৈদ্যুতীন যন্ত্রাংশ বিক্রেতা বেস্ট দেঙ্কির কেন্দ্র হিসেবে ফুকুওকা বিখ্যাত।
বেশ কিছু গুরুত্বপূর্ণ জাদুঘর ফুকুওকা প্রশাসনিক অঞ্চলে অবস্থিত, যেমন ফুকুওকা শিল্পকলা জাদুঘর, ফুকুওকা এশীয় শিল্পকলা জাদুঘর, ফুকুওকা নগর জাদুঘর, গেঙ্কো ঐতিহাসিক জাদুঘর, হাকাতা মাচিয়া লোকসংস্কৃতি জাদুঘর ও কিউশু জাতীয় জাদুঘর। ফুকুওকা দুর্গ অন্যতম ঐতিহাসিক স্থান। ওওহোরি উদ্যান প্রাকৃতিক দৃশ্যের উপভোগ্যতার জন্য দেশখ্যাত। দোন্তাকু উৎসব আড়ম্বর সহকারে পালিত হয়।
নাগাসাকি প্রশাসনিক অঞ্চল

নাগাসাকি প্রশাসনিক অঞ্চল (長崎県 "নাগাসাকি কেন্‌") হল জাপানের কিউশু দ্বীপে অবস্থিত একটি প্রশাসনিক অঞ্চল। এর রাজধানী নাগাসাকি নগর।
মেইজি পুনর্গঠনের সময় হিযেন প্রদেশের পশ্চিমার্ধের সাথে দ্বীপ-প্রদেশ ৎসুশিমা ও ইকি-কে জুড়ে দিয়ে নাগাসাকি প্রশাসনিক অঞ্চল গঠন করা হয়। চীন ও কোরিয়ার সমীপবর্তী হিরাদো অঞ্চলটি বহুকাল ধরে বণিক ও জলদস্যু উভয়েরই ঘাঁটি হিসেবে গণ্য হয়ে এসেছে।
ষোড়শ শতাব্দীতে পর্তুগাল থেকে আগত ক্যাথলিক মিশনারি ও বণিকরা এখানে সক্রিয় হয়ে ওঠে। নাগাসাকি বৈদেশিক বাণিজ্যের মূল কেন্দ্রে পরিণত হয়। ওদা নোবুনাগার শাসনকালে মিশনারিরা অবাধ বিচরণের অধিকার পেলেও ক্রমে এই অধিকার খর্ব হতে হতে তোকুগাওয়া শোগুনতন্ত্রের আমলে সাকোকু নামক জাতীয় বিচ্ছিন্নতাপরায়ণ নীতি অনুযায়ী জাপানে খ্রিষ্ট ধর্ম নিষিদ্ধ করে দেওয়া হয়। এই সময়ে জাপানের বৈদেশিক বাণিজ্য শুধুমাত্র চীন ও নাগাসাকির দেজিমায় ঘাঁটি গেড়ে থাকা ওলন্দাজ বণিকদের সাথে সীমাবদ্ধ হয়ে যায়। যদিও অলক্ষ্যে জাপানি খ্রিষ্টান বা “কিরিশিতান” সম্প্রদায়ের খ্রিষ্ট উপাসনা চলতে থাকে। আজ নাগাসাকিতে একটি সমৃদ্ধ চীনা বসতি রয়েছে, আর নাগাসাকির খ্রিষ্ট উপাসনাস্থলগুলিকে ইউনেস্কোর বিশ্ব ঐতিহ্যবাহী স্থানের তালিকাভুক্ত করার প্রয়াস নেওয়া হচ্ছে।
মেইজি পুনর্গঠনের সময় নাগাসাকি ও সাসেবো নগর ক্রমে মুখ্য বন্দর থেকে জাপান সাম্রাজ্যের নৌঘাঁটি হয়ে ওঠে। দ্বিতীয় বিশ্বযুদ্ধ নাগাদ মিৎসুবিশি কোম্পানির ভারী শিল্পের কেন্দ্রও এখানে গড়ে ওঠে। ১৯৪৫ এর ৯ই আগস্ট মার্কিন যুক্তরাষ্ট্র নাগাসাকিতে একটি পরমাণু বোমা বিস্ফোরণ ঘটায়। এই বিস্ফোরণের স্থল থেকে চারদিকে এক মাইল ব্যাসার্ধের মধ্যে যত বাড়ি ছিল সবগুলি তৎক্ষণাৎ ধূলিসাৎ হয়ে যায় এবং নগরে এই সীমার বাইরের অংশেও প্রভূত ক্ষতিসাধন হয়। কমবেশি ৩৯,০০০ জনের প্রাণহানি হয়, যাদের মধ্যে ছিলেন ২৭,৭৭৮ জন অস্ত্রনির্মাতা, ২০০০ কোরীয় বন্দী শ্রমিক এবং ১৫০ জন জাপানি সেনা। শিল্পাঞ্চলের ৬৮ থেকে ৮০% উৎপাদন ধ্বংস হয়ে যায়। এই ধাক্কা সামলে উঠতে সমগ্র নাগাসাকি প্রশাসনিক অঞ্চলের এক বছরেরও বেশি সময় লেগেছিল।
নাগাসাকি প্রশাসনিক অঞ্চলের পূর্বে সাগা প্রশাসনিক অঞ্চল ও অন্য সব দিকে ঘিরে আছে সমুদ্র। নাগাসাকিকে ঘিরে থাকা জলভাগগুলি হল আরিয়াকে উপসাগর, ৎসুশিমা প্রণালী ও পূর্ব চীন সাগর। ৎসুশিমা ও ইকি দ্বীপ সমেত অজস্র দ্বীপ নাগাসাকির অন্তর্গত। এই প্রশাসনিক অঞ্চলের উপকূলভাগ অতি ভগ্ন, অতঃপর অতি দীর্ঘ। সাসেবোতে একটি মার্কিন নৌঘাঁটি আছে।
২০১৪ এর ১লা এপ্রিলের হিসেব অনুযায়ী সমগ্র নাগাসাকি প্রশাসনিক অঞ্চলের ১৮ শতাংশ এলাকা সংরক্ষিত বনাঞ্চল। এর মধ্যে আছে সাইকাই ও উন্‌যেন-আমাকুসা জাতীয় উদ্যান; গেঙ্কাই ও ইকি-ৎসুশিমা উপ-জাতীয় উদ্যান এবং ছয়টি প্রশাসনিক আঞ্চলিক উদ্যান।
কুমামোতো প্রশাসনিক অঞ্চল

কুমামোতো প্রশাসনিক অঞ্চল (熊本県 "কুমামোতো কেন্‌") হল জাপানের কিউশু দ্বীপে অবস্থিত একটি প্রশাসনিক অঞ্চল। এর রাজধানী কুমামোতো নগর।
কুমামোতো অঞ্চলে মানুষের বসতি ৩০,০০০ বছরের পুরোনো। প্রাথমিকভাবে শিকারী ও জোগাড়ে পর্যায়ের মানুষ ক্রমে পাথরের ব্যবহার শেখে। এখানকার প্রাচীনতম পাথরের বাসন ও যন্ত্রপাতি পাওয়া গেছে কুমামোতো নগরের হিরায়ামা শহরে। আকাহোয়্যা ইত্যাদি আগ্নেয়গিরির অধঃক্ষেপ থেকে এগুলি উদ্ধার করা হয়েছে। কোগাসাওয়া আগ্নেয়গিরির অধঃক্ষেপের তেজস্ক্রিয় কার্বন তারিখ গণনার মাধ্যমে এগুলির বয়স নির্ণয় করা গেছে।
জাপানের সব জায়গার মত বিভিন্ন যুগে বিভিন্ন পরিবার কুমামোতো অঞ্চলেও কর্তৃত্ব করেছে। ঐতিহাসিকভাবে এটি হিগো প্রদেশ নামে পরিচিত ছিল। মেইজি পুনর্গঠনের সময় হান্‌ ব্যবস্থার লোপ ও প্রশাসনিক অঞ্চল ব্যবস্থার প্রচলন হয়। ১৮৭১ খ্রিঃ হিগো প্রদেশে কুমামোতো ও য়াৎসুশিরো প্রশাসনিক অঞ্চল গঠিত হয়। ১৮৭৬ খ্রিঃ এই দুটি প্রশাসনিক অঞ্চলকে শেষ বারের মত জুড়ে কুমামোতো প্রশাসনিক অঞ্চল হিসেবে চিহ্নিত করা হয়।
দ্বিতীয় বিশ্বযুদ্ধের অংশ প্রশান্ত মহাসাগরীয় যুদ্ধের আগে অবধি কুমামোতোকে কিউশুর কেন্দ্র মনে করা হত। কিন্তু যুদ্ধোত্তর জাপানে ক্রমশ ফুকুওকা প্রশাসনিক অঞ্চলের গুরুত্ব কুমামোতোকে ছাড়িয়ে যায়।
কুমামোতো প্রশাসনিক অঞ্চল মোটামুটি কিউশু দ্বীপের কেন্দ্রে অবস্থিত। এর পশ্চিমে আরিয়াকে সাগর ও আমাকুসা দ্বীপপুঞ্জ, উত্তরে ফুকুওকা ও ওওইতা প্রশাসনিক অঞ্চল, পূর্বে মিয়াযাকি প্রশাসনিক অঞ্চল এবং দক্ষিণে কাগোশিমা প্রশাসনিক অঞ্চল।
কুমামোতোর পূর্বাঞ্চলে অবস্থিত ১৫৯২ মিটার উঁচু আসো পর্বত একটি সক্রিয় আগ্নেয়গিরি। এটি আসো ক্যালডেরার মধ্যে অবস্থিত।
২০০৮ এর ৩১শে মার্চের হিসেব অনুযায়ী কুমামোতো প্রশাসনিক অঞ্চলের মোট ভূমির ২১ শতাংশ সংরক্ষিত বনাঞ্চল। এর মধ্যে আছে আসো-কুজূ ও উন্‌যেন-আমাকুসা জাতীয় উদ্যান; কিউশু চুও সাঞ্চি ও য়াবা-হিতা-হিকোসান উপ-জাতীয় উদ্যান এবং সাতটি প্রশাসনিক আঞ্চলিক উদ্যান।
কুমামোতো প্রশাসনিক অঞ্চলের কুমামোতো নগর-সংলগ্ন এলাকার জলবায়ু প্রশান্ত মহাসাগর দ্বারা প্রভাবিত মৃদু প্রকৃতির। কিন্তু শীত ও গ্রীষ্মে উষ্ণতার বেশ পার্থক্য আছে। অক্ষাংশের তুলনায় কুমামোতোয় বেশি শীত পড়ে। বার্ষিক গড় তাপমাত্রা ১৬ থেকে ১৭ ডিগ্রি সেলসিয়াস। গ্রীষ্মে প্রায়শই উষ্ণতা ৩৫ ডিগ্রি ছাড়িয়ে যায়; সন্ধ্যেবেলা নিকটস্থ সমুদ্রের প্রভাবে ঘন কুয়াশা পড়ে। বার্ষিক গড় ২০০০ সেমি বৃষ্টিপাতের ৪০% হয় জুন ও জুলাই মাসে।
অন্যদিকে আসো পার্বত্য অঞ্চলের জলবায়ু শীতল ও কঠোর। এটি কিউশু দ্বীপের শীতলতম স্থান। আসো পর্বতের শীতকালীন তাপমাত্রা প্রায়ই হিমাঙ্কের ১৫ ডিগ্রি নিচে নেমে যায়।
ওওইতা প্রশাসনিক অঞ্চল

ওওইতা প্রশাসনিক অঞ্চল (大分県 "ওওইতা কেন্‌") হল জাপানের কিউশু দ্বীপে অবস্থিত একটি প্রশাসনিক অঞ্চল। এর রাজধানী ওওইতা নগর।
ষষ্ঠ শতাব্দী নাগাদ কিউশু দ্বীপ চারটি প্রদেশে বিভক্ত ছিল: ৎসুকুশি, হি, কুমাসো ও তোয়ো। তোয়ো প্রদেশ পরবর্তীকালে দুই ভাগে বিভক্ত হয়: উচ্চ ও নিম্ন তোয়োর নাম হয় যথাক্রমে বুঙ্গো ও বুযেন প্রদেশ।
এদো যুগে (১৬০৩-১৮৬৭ খ্রিঃ) হিতা নগরে সমগ্র কিউশু অধিরাজ্যের রাজধানী ছিল। হিতার বাইরে গড়ে ওঠা ঋণ ব্যবসার খ্যাতি চারদিকে ছড়িয়ে পড়ে। হিতার মামেদা ও কুমা জেলার ব্যবসায়ীরা কেন্দ্রীয় সরকারের সাথে সহযোগিতার মাধ্যমে হিতা-কিন নামে পরিচিত এই ব্যবসা গড়ে তোলে।
ফুকুযাওয়া য়ুকিচি (১৮৩৪-১৯০১ খ্রিঃ) এই অঞ্চলের ভূমিপুত্র। তিনি টোকিওতে জাপানের প্রথম উচ্চশিক্ষা প্রতিষ্ঠান কেইও বিশ্ববিদ্যালয়ের প্রতিষ্ঠাতা।
ওওইতা প্রশাসনিক অঞ্চল কিউশু দ্বীপের উত্তর-পূর্বাংশে অবস্থিত। এর বিস্তার পূর্ব থেকে পশ্চিমে ১১৯ কিমি ও উত্তর থেকে দক্ষিণে ১০৬ কিমি। এর আয়তন ৬৩৩৯ বর্গ কিমি। এর উত্তরে রয়েছে সুও চ্যানেল ও হোনশু দ্বীপ, পূর্বে ইয়ো চ্যানেল ও শিকোকু দ্বীপ, দক্ষিণে মিয়াযাকি প্রশাসনিক অঞ্চল এবং পশ্চিমে ফুকুওকা ও কুমামোতো প্রশাসনিক অঞ্চল।
ওওইতার মধ্য দিয়ে অনেকগুলি টেকটনিক চ্যুতিরেখা বিস্তৃত। এর মধ্যে মূল রেখাটি ওওইতার উসুকি নগর থেকে পশ্চিমে কুমামোতোর য়াৎসুশিরো নগর অবধি বিস্তৃত। ওওইতার উত্তরাংশে অধিকাংশ শিলা গ্রানাইট বা রূপান্তরিত হলেও দক্ষিণাংশে চুনাপাথর পাওয়া যায়, যার উপর ভিত্তি করে ৎসুকুমি সিমেন্ট শিল্প গড়ে উঠেছে। প্রশাসনিক অঞ্চলটির মাঝ বরাবর উত্তর-দক্ষিণে বিস্তৃত কিরিশিমা আগ্নেয় পর্বত-বলয় অজস্র উষ্ণ প্রস্রবণের কারণ। এর কারণেই ওওইতা জাপানের সর্বাধিক উষ্ণ প্রস্রবণ সমৃদ্ধ প্রশাসনিক অঞ্চল।
বিভিন্ন পর্বতশৃঙ্গের মধ্যে য়ুফু, ৎসুরুমি, সোবো, কাতামুকি ও কুজুউ পর্বত (শেষোক্তটিকে “কিউশুর ছাদ” বলা হয়) উল্লেখযোগ্য। পর্বত অধ্যুষিত হওয়ায় ওওইতার ৭০% ভূমি অগম্য ও বন-জঙ্গলে আচ্ছাদিত। ২০১৪ এর ১লা এপ্রিলের হিসেব অনুযায়ী প্রশাসনিক অঞ্চলটির ২৮% ভূমি সংরক্ষিত বনাঞ্চল। এর মধ্যে আছে আসো কুজুউ ও সেতোকাইনাই জাতীয় উদ্যান; নিপ্পো কাইগান, সোবো-কাতামুকি ও য়াবা-হিতা-হিকোসান উপ-জাতীয় উদ্যান এবং পাঁচটি প্রশাসনিক আঞ্চলিক উদ্যান।
ওওইতা প্রশাসনিক অঞ্চলের অর্থনীতি মূলত কৃষিনির্ভর। তবে ক্ষেত্রবিশেষে শিল্পের বিকাশ হয়েছে। উৎপন্ন পণ্যের মধ্যে সর্বাধিক গুরুত্বপূর্ণ ভিটামিন সি সমৃদ্ধ কাবোসু ফল, শুকনো শিইতাকে ছত্রাক, গেরিমাটি, মাদাকে বাঁশ ইত্যাদি। এছাড়া বিভিন্ন মাছ ও খাদ্য হিসেবে ব্যবহৃত অন্যান্য প্রাণীর যোগানও রয়েছে।
মিয়াযাকি প্রশাসনিক অঞ্চল

মিয়াযাকি প্রশাসনিক অঞ্চল (宮崎県 "মিয়াযাকি কেন্‌") হল জাপানের কিউশু দ্বীপে অবস্থিত একটি প্রশাসনিক অঞ্চল। এর রাজধানী মিয়াযাকি নগর।
মিয়াযাকিতে মানুষের বসতি অন্তত ৩৩,০০০ বছরের প্রাচীন। গোমুরা অঞ্চল থেকে মধ্য প্রস্তর যুগের যন্ত্রপাতি উদ্ধার করা হয়েছে। জিন্দাইগাসাকো ক্ষেত্র থেকে খ্রিষ্টপূর্ব তৃতীয় শতাব্দীর ব্রোঞ্জের আয়না আবিষ্কৃত হয়েছে।
মেইজি পুনর্গঠনের আগে পর্যন্ত মিয়াযাকি, হিউগা প্রদেশ নামে পরিচিত ছিল। ১৮৮৩ খ্রিঃ শেষ বারের মত কাগোশিমা থেকে মিয়াযাকিকে আলাদা করা হয়।
১৯৩৭ এ নিচিনান উপকূলে ক্যাকটাস উদ্যান উদ্বোধন করা হয়। ১৯৯৪ খ্রিঃ সীগাইয়া সমুদ্র-উদ্যান নির্মিত হয়।
মিয়াযাকি প্রশাসনিক অঞ্চল কিউশু দ্বীপের পূর্বদিকে অবস্থিত। এর দক্ষিণ ও পূর্বে প্রশান্ত মহাসাগরের উপকূল, উত্তরে ওওইতা প্রশাসনিক অঞ্চল এবং পশ্চিমে কুমামোতো ও কাগোশিমা প্রশাসনিক অঞ্চল অবস্থান করছে। পৃথিবীর দুইটি মাত্র স্থানে "কোরিওঅ্যাক্টিস জিয়্যাস্টার" ছত্রাকটি পাওয়া যায়। মিয়াযাকি হল সেই দুটি স্থানের একটি (অন্যটি মার্কিন যুক্তরাষ্ট্রের টেক্সাস রাজ্য)। হিউগানাৎসু ফলেরও জন্মস্থান মিয়াযাকি।
২০১২ এর এপ্রিল মাসের হিসেব অনুযায়ী মিয়াযাকি প্রশাসনিক অঞ্চলের মোট ভূমির ১২ শতাংশ সংরক্ষিত বনাঞ্চল। এর মধ্যে আছে কিরিশিমা-য়াকু জাতীয় উদ্যান; কিউশু চুউও সাঞ্চি, নিচিনান কাইগান, নিপ্পো কাইগান ও সোবো-কাতামুকি উপ-জাতীয় উদ্যান এবং ছয়টি প্রশাসনিক আঞ্চলিক উদ্যান।
মিয়াযাকির পর্যটনশিল্প বিশেষ গুরুত্বপূর্ণ। প্রাকৃতিক ও সাংস্কৃতিক উভয় প্রকার দর্শনীয় স্থানই এই প্রশাসনিক অঞ্চলে যথেষ্ট সংখ্যায় রয়েছে। আয়া শহর জাপানের বৃহত্তম চিরহরিৎ অরণ্যের জন্য বিখ্যাত। তাকাচিহো শহরের তাকাচিহো গিরিখাত আসো পর্বত নিঃসৃত লাভাস্রোতের ক্ষয়কাজের দৃষ্টান্ত। তাকাচিহোর কুনিমিগাওকা স্থানটিকে “মেঘের সাগর” বলা হয়। এছাড়া অন্যান্য প্রাকৃতিক দৃশ্যের মধ্যে আছে এবিনো মালভূমি, তোই অন্তরীপ, উমাগাসে অর্ধনিমজ্জিত গিরিখাত ও সেকিনো-ও জলপ্রপাত।
অনেকগুলি উষ্ণ প্রস্রবণ ও তাদের কেন্দ্র করে অনেকগুলি রিসর্ট মিয়াযাকিতে গড়ে উঠেছে। মিয়াযাকি নগরের তামায়ুরা-নো-য়ু ও আওশিমা উষ্ণ প্রস্রবণ, এবিনো নগরের কিওমাচি উষ্ণ প্রস্রবণ, কিতাগো শহরের কিতাগো উষ্ণ প্রস্রবণ ও তাকাহারু শহরের তাকাহারু উষ্ণ প্রস্রবণ উল্লেখ্য।
স্থাপত্য ও ঐতিহাসিক গুরুত্বের স্থানের মধ্যে আছে ওবি দুর্গনগর, উদো তীর্থ, নিশি-নো-শোওসোওইন বা “পশ্চিমের শোওসোওইন”, হেইওয়াদাই উদ্যান এবং মিয়াযাকি তীর্থ।
বিভিন্ন দর্শনীয় জাদুঘরের মধ্যে আছে মিয়াযাকি প্রশাসনিক অঞ্চল শিল্পকলা জাদুঘর, মিয়াযাকি প্রশাসনিক অঞ্চল শিল্পকেন্দ্র, মিয়াযাকি প্রশাসনিক অঞ্চল প্রকৃতি ও ইতিহাস জাদুঘর এবং মিয়াযাকি প্রশাসনিক অঞ্চল বিজ্ঞান কেন্দ্র।
প্রতি বছর মার্চের শেষে অনুষ্ঠিত হয় মিয়াকোনোজো জাপানি তীরন্দাজি উৎসব ও জাপানি তীরন্দাজি প্রতিযোগিতা। মে মাসে হয় মিয়াযাকি আন্তর্জাতিক সঙ্গীত উৎসব। আগস্ট মাসের শেষে হয় তোই মিসাকি আগুন উৎসব। জুন থেকে সেপ্টেম্বরে কুশিমা শহরে উড়ুক্কু মাছ ধরার উৎসব হয়। প্রতি ডিসেম্বর মাসের দ্বিতীয় রবিবার মিয়াযাকি নগরে অনুষ্ঠিত হয় আন্তর্জাতিক আওশিমা প্যাসিফিক ম্যারাথন।
কাগোশিমা প্রশাসনিক অঞ্চল

কাগোশিমা প্রশাসনিক অঞ্চল (鹿児島県 "কাগোশিমা কেন্‌") হল জাপানের কিউশু দ্বীপে অবস্থিত একটি প্রশাসনিক অঞ্চল। এর রাজধানী কাগোশিমা নগর।
কাগোশিমার বিভিন্ন অঞ্চল থেকে জোমোন যুগের বসতির চিহ্ন উদ্ধার করা হয়েছে। ১৯৯৭ খ্রিঃ উয়েনোহারা অঞ্চলে একটি ৯,৫০০ বছরের পুরোনো বসবাসের চিহ্নযুক্ত গুহা পাওয়া গিয়েছিল।
ঐতিহাসিকভাবে কাগোশিমা অঞ্চলটি অষ্টম শতাব্দী থেকে ওওসুমি ও সাৎসুমা প্রদেশ এবং রিউকিউ দ্বীপপুঞ্জের উত্তরাংশে বিভক্ত ছিল।
কিউশু দ্বীপের দক্ষিণ প্রান্তে অবস্থানের ফলে নিকটবর্তী বিভিন্ন দেশের সঙ্গে জাপানের বাণিজ্য চালাতে কাগোশিমা অঞ্চল বরাবর গুরুত্বপূর্ণ ভূমিকা পালন করে এসেছে। ১৫৪৩ খ্রিঃ চীনা জাহাজে প্রত্যাবর্তনরত পথ হারানো পোর্তুগীজ নাবিকরা কাগোশিমায় প্রথম আধুনিক আগ্নেয়াস্ত্র নিয়ে আসে। জেসুইট পাদ্রী সন্ত ফ্রান্সিস জেভিয়ার কাগোশিমা তথা জাপানে প্রথম খ্রিষ্টধর্ম প্রচার করেন।
মেইজি পুনর্গঠনের সময় এখানকার বিশিষ্ট ব্যক্তি সাইগো তাকামোরি গুরুত্বপূর্ণ ভূমিকা পালন করেন। জাপানের বিংশ শতাব্দীর যুদ্ধসমূহে এই অঞ্চলটি গুরুত্বপূর্ণ নৌঘাঁটি ছিল।
কাগোশিমা প্রশাসনিক অঞ্চল কিউশু দ্বীপের দক্ষিণ প্রান্তে অবস্থিত। ওওসুমি উপদ্বীপ ও সাৎসুমা উপদ্বীপ এর দুটি প্রধান ভূভাগ। এর পশ্চিমে পূর্ব চীন সাগর, দক্ষিণে ওকিনাওয়া প্রশাসনিক অঞ্চল, পূর্বে মিয়াযাকি ও উত্তরে কুমামোতো প্রশাসনিক অঞ্চল অবস্থান করছে। ২৮ টি দ্বীপ সমেত এর অতি ভগ্ন উপকূলভাগের মোট দৈর্ঘ্য ২,৬৩২ কিমি। সাৎসুমা ও ওওসুমি উপদ্বীপের মাঝে রয়েছে কাগোশিমা উপসাগর।
সমগ্র প্রশাসনিক অঞ্চলটিতে অনেকগুলি সক্রিয় ও সুপ্ত আগ্নেয়গিরি আছে। এদের মধ্যে মুখ্য হল সাকুরাজিমা, যা কাগোশিমা নগরের দক্ষিণে কাগোশিমা উপসাগরের মাঝখানে দণ্ডায়মান। প্রায় দৈনিক ক্ষুদ্র ক্ষুদ্র বিস্ফোরণ ও একটি নিরবচ্ছিন্ন ধোঁয়ার রেখা এর জ্বালামুখ থেকে নিঃসৃত হয়। ১৯১৪ খ্রিঃ এই পর্বত শেষ বারের মত বড় মাপের অগ্ন্যুৎপাত ঘটিয়েছিল। এই অগ্ন্যুৎপাতের ফলে নিঃসৃত লাভা জমাট বেঁধেই আজ এটি কাগোশিমার মূল ভূখণ্ডের সাথে জুড়ে গেছে।
প্রশাসনিক অঞ্চলটির দক্ষিণ-পশ্চিমে ইবুসুকি নামে একটি আগ্নেয় গহ্বরজাত হ্রদ আছে। এটি এক বিরল প্রজাতির দৈত্যাকার ঈল মাছের বাসস্থান।
২০০৮ এর ৩১শে মার্চের হিসেব অনুযায়ী কাগোশিমা প্রশাসনিক অঞ্চলের মোট ভূমির ৯ শতাংশ সংরক্ষিত বনাঞ্চল। এর মধ্যে আছে কিরিশিমা-য়াকু ও উন্‌যেন-আমাকুসা জাতীয় উদ্যান; আমামি গুন্তোও ও নিচিনান কাইগান উপ-জাতীয় উদ্যান এবং নয়টি প্রশাসনিক আঞ্চলিক উদ্যান।
কাগোশিমা ঐতিহাসিকভাবে কৃষিনির্ভর হলেও বর্তমানে কাগোশিমা নগর সন্নিহিত অঞ্চলে শিল্পের ব্যাপক বিকাশ হয়েছে। পূর্বতন ওওসুমি প্রদেশের অংশটি অপেক্ষাকৃত অনুন্নত ও এখানে জনসংখ্যা হ্রাসমান। প্রশাসনিক অঞ্চলটির কৃষিজ পণ্যের মধ্যে আছে সবুজ চা, মিষ্টি আলু, মুলো, পোঙ্গী চাল ও উনাগি ঈল মাছ। অন্যদিকে জাপান মহাকাশ গবেষণা সংস্থার অনেকগুলি গবেষণাগার ও উৎক্ষেপণ কেন্দ্রও এখানে অবস্থিত। এগুলির মধ্যে তানেগাশিমার উৎক্ষেপণ কেন্দ্র ও উচিনোউরা মহাকাশ কেন্দ্রটি মুখ্য।